title: Taistelu Ranskasta

text: Aselepo Ranskan ja Saksan välille allekirjoitettiin 22. kesäkuuta Compiègnessa samassa junavaunussa, missä oli solmittu myös ensimmäisen maailmansodan päättänyt aselepo vuonna 1918 (sodan lopussa Hitler antoi tuhota vaunun, jottei siellä tehtäisi enää samanlaisia symbolisia sopimuksia). Ehtojen mukaan Saksa otti haltuunsa kolme viidesosaa Ranskasta, muun muassa koko Atlantin rannikon. Etelässä sai toimia ns. Vichyn Ranska, joka sai myös pitää siirtomaansa. Aselepo Italian kanssa solmittiin 24. kesäkuuta, jolloin alkoi tulitauko kaikilla rintamilla. Taistelu Ranskasta oli päättynyt.


title: Taistelu Ranskasta

text: 10. toukokuuta alkaen tappiot olivat seuraavat:


title: Taitoluistelun Euroopan-mestaruuskilpailut 2007

text: Vuoden 2007 taitoluistelun Euroopan-mestaruuskilpailut järjestettiin Varsovassa, Puolassa 22.–28. tammikuuta. Kilpailuissa kilpailtiin miesten ja naisten yksinluistelussa, pariluistelussa sekä jäätanssissa.


title: Halloween (kappale)

text: Halloween on King Diamondin toinen single. Se julkaistiin vuonna 1986 on kolmeraitaisella kuvallisella 12 tuuman vinyylilevyllä, jonka tuotti Roadrunner Records.


title: Kidutettujen kuntoutuskeskus

text: Kidutettujen kuntoutuskeskus on kotimaissaan kidutetuille pakolaisille ja turvapaikanhakijoille apua tarjoava poliklinikka ja psykiatrisen erikoissairaanhoidon yksikkö. Keskus harjoittaa myös tutkimusta ja antaa neuvontaa kidutettujen perheille. Vuodesta 1993 lähtien sen toimipaikkana on ollut Helsinki. Keskuksen toiminnasta vastaavat Helsingin Diakonissalaitos ja Sosiaali- ja terveysjärjestöjen avustuskeskus.


title: Kidutettujen kuntoutuskeskus

text: Keskuksessa hoidetaan joka vuosi noin 200 potilasta. Potilaista kaksi kolmasosaa on miehiä. On kuitenkin paljon pakolaisia ja turvapaikanhakijoita, jotka eivät käytä kuntoutuskeskuksen palveluita kidutuksenomaisista kokemuksista huolimatta. Noin neljäsosan Suomessa elävistä pakolaisista arvioidaan joutuneen kärsimään kidutuksesta.


title: Semin selitys

text: Semin selitys on gnostilainen kirjoitus, joka tunnetaan Nag Hammadin kirjastosta (koodeksi VII, kirja 1). Se kertoo Semin taivaaseenastumisesta ja tulosta maan päälle. Kirjoitus esittää oman tulkintansa vedenpaisumuksesta, Sodoman tapahtumista ja Vapahtajan ylösnousemuksesta.


title: Semin selitys

text: Sem (Shem) on todennäköisesti ymmärrettävä samaksi henkilöksi kuin Vanhan testamentin Seem, Nooan poika. Kirjoitus viittaa häneen ensimmäisenä ihmisenä maan päällä, samaan tapaan kuin Vanha testamentti opettaa Aadamista. Hänet voidaan kuitenkin yhdistää myös Jeesukseen, joka sanoo Uudessa testamentissa: "jo ennen kuin Abraham syntyi -- minä olin".


title: Vikersundbakken

text: Vikersundbakken on lentomäki Vikersundissa Modumin kunnassa Norjassa.


title: Vikersundbakken

text: Vikersundbakkenissa järjestetään mäkihypyn maailmancupin ja lentomäen maailmanmestaruuskilpailuita. Lentomäen nimi oli ensin tilapäisesti Skiflygingsbakken (), ennen kuin se muutettiin nykyiseen muotoonsa.


title: Vikersundbakken

text: Vikersundissa on hypätty mäkeä Vikersund IF -seuran perustamisvuodesta 1894 alkaen vuoteen 1935 asti kuudessa eri hyppyrimäessä. Koko tämän ajan seura etsi parasta paikka hyppyrimäelle Vikersundissa. Vuonna 1936 rakennettiin uusi hyppyrimäki nykyiselle paikalleen. Avajaisissa tammikuussa 1936 Reidar Andersen hyppäsi 86 metriä. Ensimmäistä kertaa mäkeä suurennettiin vuonna 1956.


title: Vikersundbakken

text: Vuosina 1964–1965 mäki suurennettiin K155-lentomäeksi, pitkän väännön jälkeen, koska myös Rena IL halusi lentomäen omaan mäkikeskukseensa. Lentomäki avattiin maaliskuussa 1966 Bjørn Wirkolan tehdessä avajaishypyn. Seuraava suurempi muutos tehtiin vuoden 2000 lentomäen MM-kilpailuihin, jolloin K-piste siirrettiin 185 metriin ja HS-piste asetettiin 207 metriin. Uudesta mäestä pystyi hyppäämään noin 220 metriä, kuten Roland Müller osoitti Continental Cupin kilpailussa vuonna 2004 hyppäämällä 219 metriä.


title: Vikersundbakken

text: Vuonna 2004 julkaistiin projekti kokonaan uuden lentomäen rakentamiseksi lähelle Osloa, tämän johdosta Vikersundissa pelättiin että Norjan lentomäkikeskus siirrettäisiin Osloon ja Vikersundin lentomäki suljettaisiin. Oslon lentomäki projekti on kuitenkin toistaiseksi jäässä.


title: Vikersundbakken

text: Huhtikuussa 2010 aloitettiin kokonaan uuden, maailman suurimman lentomäen rakentamistyöt vuoden 2012 MM-kilpailuja varten vanhan hyppytornin räjäyttämisellä. Uuden lentomäen suunnittelivat Sebastjan ja Janez Gorišek, jotka suunnittelivat myös uuden Letalnican lentomäen Planicaan. Uusi lentomäki suunnattiin eri kulmaan vuoren rinteeseen ja vauhtimäki muotoiltiin vuoren rinteeseen betonista ja teräksestä. Uuden lentomäen K-piste sijaitsi 195 metrissä ja HS-piste 225 metrissä. Rakennuskustannukset olivat noin 10 miljoonaa euroa. Rakkennustyöt saatiin valmiiksi joulukuussa 2010 ja virallisia avajaisia vietettiin 9. helmikuuta 2011. Seuraavana viikonloppuna Norjan Johan Remen Evensen hyppäsi mäestä uuden maailmanennätyksen 246,5 metriä. Seuraavana vuonna investoitiin vielä 5 miljoonaa euroa yleiseen infrastruktuuriin, kuten uuteen hiihtohissiin, monitoimirakennukseen, futuristiseen hyppääjien lämpiöön vauhtimäen huipulle, nimeltään "Vingen" ja vauhtimäen somistamiseen.


title: Vikersundbakken

text: Vuonna 2014 alastulorinteen profiilia muotoiltiin uudelleen vieläkin pitempien hyppyjen saavuttamiseksi ja K-piste siirrettiin 200 metriin. Slovenialainen Peter Prevc paransi maailmanennätystä 14. helmikuuta 2015 hyppäämällä 250,0 metriä. Heti seuraavana päivänä norjalainen Anders Fannemel hyppäsi uuden maailmanennätyksen 251,5 metriä.


title: Vikersundbakken

text: Mäkiennätyksen ja samalla maailmanennätyksen 253,5 metriä on hypännyt Stefan Kraft.


title: Vappu Taipale

text: Vappu Tuulikki Taipale (o.s. "Puustinen", s. 1. toukokuuta 1940 Vaasa) on suomalainen lääketieteilijä, poliitikko ja entinen valtioneuvoston jäsen.


title: Vappu Taipale

text: Taipale toimi Stakesin pääjohtajana vuodesta 1992 vuoteen 2008, jolloin hän jäi eläkkeelle. Sitä ennen hän toimi muun muassa sosiaali- ja terveyshallituksen pääjohtajana sekä sosiaali- ja terveysministerinä 1.7.1982 – 6.5.1983. Taipale edustaa sosiaalidemokraatteja, ja hän oli Sosialidemokraattisten Naisten puheenjohtaja vuosina 1984–1990. Vappu Taipaleelle myönnettiin professorin arvo vuonna 1991. Vaasan yliopisto on nimennyt Taipaleen hallintotieteiden kunniatohtoriksi vuonna 1998.


title: Vappu Taipale

text: Vappu Taipale valmistui ylioppilaaksi vuonna 1960 ja lääketieteen lisensiaatiksi vuonna 1966 sekä väitteli lääketieteen ja kirurgian tohtoriksi vuonna 1980. Hän työskenteli nuorisopsykiatrina Auroran sairaalan nuorisopoliklinikalla vuosina 1970–1974 ja erikoislääkärinä Helsingin yliopistollisen keskussairaalan lastentautien klinikalla vuosina 1975–1979. Taipale on ollut dosenttina Tampereen yliopiston terveystieteen laitoksella erikoisalanaan lasten ja nuorisopsykiatria sekä Kuopion yliopistossa alanaan lastenpsykiatria. Hänen puolisonsa on Ilkka Taipale.


title: Vappu Taipale

text: Vuonna 2001 Taipale aiheutti kohun, kun hän sanoi Ylioppilaslehden haastattelussa kokeilleensa opiskeluaikoinaan LSD:tä.


title: The Family Ghost

text: The Family Ghost on King Diamondin single, joka julkaistiin vuoden 1987 studioalbumilta "Abigail".Kotisivut


title: Cohenin oireyhtymä

text: Cohenin oireyhtymä on peittyvästi periytyvä oireyhtymä, jonka taudinkuvaa hallitsevat epämuodostumat, lihasvelttous, liikalihavuus sekä toisinaan näkövamma. Oireyhtymään kuuluu kehitysvammaisuutta.


title: Cohenin oireyhtymä

text: Yleensä Cohen-lapsilla havaitaan pieni pää ja useita muita poikkeavuuksia pään alueella. Syndrooma periytynee pääasiassa kahdeksannen kromosomin (COH1-geenin sijainti 8q22-q23) välityksellä.


title: Cohenin oireyhtymä

text: Vuonna 2002 julkaistun tutkimustuloksen mukaan oireisto on Suomessa epätavallisen yleinen. Se oli todettu maassa 35 henkilöllä, ja samanaikaisesti koko maailmassa oli yhteensä noin sata tunnettua tapausta. Oireyhtymän katsotaan kuuluvan suomalaiseen tautiperintöön. Sitä esiintyy myös Israelissa epätavallisen paljon.


title: Cohenin oireyhtymä

text: Cohenin oireyhtymä on saanut nimensä M. Michael Cohenilta, jonka johtama ryhmä kuvasi sairauden vuonna 1973. Oireyhtymää sairastavat yhtäläisesti sekä naiset että miehet.


title: Viimeinen tuomio (täsmennyssivu)

text: Viimeinen tuomio voi viitata seuraaviin asioihin:


title: Suuren Setin toinen opetus

text: Suuren Setin toinen opetus on gnostilainen apokryfinen kirjoitus, joka tunnetaan Nag Hammadin kirjastosta (koodeksi VII, kirja 2). Kirjoitus poikkeaa varhaiskristillisen kirjallisuuden enemmistöstä siinä, että sen mukaan Jeesus ei todellisuudessa kuollut ristillä. Ainoastaan pieni osa ensimmäisten vuosisatojen kirjoituksista pitää ristinkuolemaa valheellisena. Kirjoituksen mukaan Jeesuksen sijasta ristillä kuoli Simon Kyreneläinen.


title: Suuren Setin toinen opetus

text: Kirjoituksessa Jeesuksen suuhun on laitettu seuraavat sanat:


title: Suuren Setin toinen opetus

text: Ajatus ristin yläpuolella nauravasta todellisesta elävästä Jeesuksesta esiintyy myös gnostilaisessa "Pietarin ilmestyksessä". Ennen "Suuren Setin toisen opetuksen" löytämistä ajatusta toisen henkilön kuolemasta ristillä Jeesuksen sijasta oli kuitenkin pidetty tyypillisenä lähinnä islamilaisen teologian Jeesus-opetukselle. Islamilaiset apologistit ovatkin hyödyntäneet kirjoitusta, koska se sopii yhteen Koraanin Jeesus-opetuksen kanssa.


title: Suuren Setin toinen opetus

text: Toinen mysteeri liittyy kirjoituksen nimeen, sillä se antaisi olettaa, että olisi ollut myös "Ensimmäinen opetus". Kirjoituksen nimi viittaa Setiin, Aadamin ja Eevan kolmanteen poikaan. Hänen kunnioittamisensa oli tyypillistä setiläisille gnostilaisille.


title: Leijat Helsingin yllä (elokuva)

text: Leijat Helsingin yllä () on Peter Lindholmin ohjaama suomalainen vuonna 2001 valmistunut ruotsinkielinen elokuva. Se perustuu Kjell Westön samannimiseen romaaniin. Elokuva kertoo suomenruotsalaisen perheen tarinan 1960-luvulta 1990-luvulle. Elokuvassa menestyvä mutta katkera liikemiesisä Henrik Bexar kohdistaa suuria odotuksia lapsiinsa. Lahjakas esikoispoika Dani katkaisee lopulta välinsä perheeseensä hakeutuen hippien ja huumausaineiden pariin. Keskinkertaisuutena pidetty pikkuveli Riku menestyy 1980-luvun juppivuosien talouselämässä.


title: Anti-folk

text: Anti-folk on amerikkalaisesta folkista ja punk rockista ammentava urbaanin folk-musiikin tyylilaji, joka sai alkunsa New Yorkissa 1980-luvun puolivälissä. Anti-folk-muusikot yhdistivät punkin poliittisen kantaaottavuuden ja folkin musiikillisen tradition. Tyylilajille tyypillistä on myös itseironia, jolla pyritään ottamaan etäisyyttä aiempaan tosikkomaisena ja teennäisenä koettuun poliittisen folk-musiikin traditioon. Anti-folk-levyt ovat usein tarkoituksella hiomattoman kuuloisia.


title: Anti-folk

text: Anti-folk on sittemmin levinnyt Yhdysvaltojen ulkopuolelle, ja tyyli on saavuttanut suosiota etenkin Britanniassa. Monen muun underground-musiikin tyylilajin tavoin anti-folkin poliittisuus on vähentynyt, ja anti-folk-nimi yhdistetään nykyisin usein ennen kaikkea musiikilliseen tyyliin, jossa kuuluvat 1980-luvun poliittisen anti-folkin vaikutteet.


title: Cornelia de Lange -oireyhtymä

text: Cornelia de Lange -oireyhtymä on oireisto, johon kuuluu kehitysvammaisuutta, epämuodostumia ja poikkeuksellista lyhytkasvuisuutta. Lisäksi potilaiden kasvonpiirteet ovat hyvin samanlaiset.


title: Cornelia de Lange -oireyhtymä

text: CdL-potilaat muistuttavat ulkonäöllisesti toisiaan. Oireyhtymä on nimetty lastentautiopin professori Cornelia Catharina de Langen (1871–1950) mukaan. Lange kuvasi vuonna 1933 kahta tyttöä, jotka olivat niin samannäköisiä, että hän oli alun perin luullut heitä samaksi henkilöksi. Sairauden esiintyvyydestä ei ole varmaa tietoa, mutta maailmanlaajuisesti tunnettuja tapauksia on yli tuhat. Todennäköisesti yksi lapsi 40 000:sta–100 000:sta kärsii oireistosta.


title: Cornelia de Lange -oireyhtymä

text: Kehitysvamman aste vaihtelee lievästä vaikeaan. Lapsi oppii usein kävelemään huomattavasti tavallista myöhemmin. Klassisessa muodossa lapset oppivat kävelemään noin viisivuotiaina, lievässä muodossa alle kaksivuotiaina. Monet eivät opi koskaan puhumaan, mutta tuella ja rohkaisulla hekin oppivat käyttämään muutamia sanoja. Lievää muotoa sairastavat voivat oppia puhumaan, mutta oppiminen voi olla hidasta, ja puhe voi ilmaantua vasta viisi-kuusivuotiaana. Tukitoimena he opettelevat tukiviittomia. Lapset ovat yllättävän näppäriä käsistään.


title: Cornelia de Lange -oireyhtymä

text: CdL-ihmisillä on samanlaiset ulkonäköpiirteet. Heillä on ohuet usein yhteen kasvaneet kulmakarvat ("synofrys") ja pitkät silmäripset. Nenä on usein pieni ja nenänkärki pysty. Nenän etäisyys ylähuulesta on pitkä. Suu on sirppimäinen, ja suupielet kaartuvat alaspäin. Leuka on pieni ja kaula lyhyt. Ääni on usein matala ja karhea.


title: Cornelia de Lange -oireyhtymä

text: Oireyhtymään liittyy usein epämuodostumia, mutta raajapoikkeavuuksien kirjo vaihtelee suuresti. Esimerkiksi sormia tai jopa kämmen saattaa puuttua. Kyynärnivelen liikerajoitus on yleisin oire, samoin lyhyt peukalon kämmenluu.


title: Cornelia de Lange -oireyhtymä

text: Yhdysvalloissa CdL-aikuisten tavalliseksi pituudeksi on mitattu noin 120–150 cm. CdL-lapset syntyvät muita lyhyempinä mutta ovat normaalipainoisia. Lapset pysyvät ikätovereitaan lyhyempinä.


title: Cornelia de Lange -oireyhtymä

text: CdL-lapsilla on usein takaisinvirtaus eli refluksioireita (GER-oireita). Heillä esiintyy myös epilepsiaa, verihiutaleiden vähyyttä ja unihäiriöitä.


title: Cornelia de Lange -oireyhtymä

text: Oireyhtymä jaotellaan usein "lievään" ja "klassiseen" eli vaikeaan sairausmuotoon. Suunnilleen kymmenen prosenttia CdL-lapsista, joilla on klassinen muoto, on sydämen rakenne poikkeava, mutta näistä vain kolmella prosentilla niin vakava, että avosydänleikkaus on välttämätön. Lievässä muodossa sydänviat ovat lieväoireisia ja niillä on hyvä ennuste.


title: Cornelia de Lange -oireyhtymä

text: Yleensä vammaisilla on lisäksi jonkin asteinen kuulovamma. Myös likinäköisyyttä esiintyy, eikä roikkuva yläluomi ("ptoosi") ole harvinainen.


title: Cornelia de Lange -oireyhtymä

text: Oireyhtymän aiheuttaa geenivirhe. Noin 60 prosentilla oireyhtymän syynä on NIPBL-geenivirhe.


title: Sarah Meier

text: Sarah Meier (s. 4. toukokuuta 1984 Bülach) on sveitsiläinen taitoluistelija ja Euroopan mestari Bernistä 2011. Lisäksi Meier on voittanut EM-kilpailuista hopeaa Varsovasta 2007 ja Zagrebista 2008. Hän on kahdeksankertainen Sveitsin mestari.


title: Sarah Meier

text: Meierin koko perhe harrastaa luistelua, ja ensimmäisen kerran Sarah pääsi jäälle jo kaksivuotiaana. 4-vuotiaana hän osallistui lasten luistelukurssille, ja pian hän pääsi jo kilpailemaan. Ensimmäisen kerran hän onnistui kaksoisaxelissa 10-vuotiaana, ja kolmoislutzissa jo 12-vuotiaana. 13 vuoden iässä hän pystyi suorittamaan kaikki kolmoishypyt.


title: Sarah Meier

text: Meierin äiti on kansainvälinen luistelutuomari. Hänen siskonsa ja äitinsä harrastavat muodostelmaluistelua. Sarahin täti on entinen taitoluistelija ja nykyään Sarahin valmentaja. Sarahin isä, setä ja kaksi serkkua harrastavat jääkiekkoa.


title: Silvanoksen opetukset

text: Silvanoksen opetukset on gnostilainen apokryfinen kirjoitus, joka tunnetaan Nag Hammadin kirjastosta (koodeksi VII, kirja 4). Kirjoitus sisältää nimensä mukaisesti muuten tuntemattoman gnostilaisen opettajan Silvanoksen opetuksia. Se ajoitetaan yleensä noin vuoteen 150.


title: Silvanoksen opetukset

text: Kirjoituksen jakeista mielenkiintoisimpia ovat 99.13, jonka mukaan Kristuksella on yksi "hypostaasi" (olemus, salattu hengellinen todellisuus), sekä 102.3, jonka mukaan Kristus on käsittämätön suhteessa tähän hypostaasiin. Termi "hypostaasi" otettiin myöhemmin Nikean kirkolliskokouksessa käyttöön kolminaisuusopin määritelmässä.


title: Pakanamaan kartta

text: Pakanamaan kartta on Neil Hardwickin kirjoittama ja ohjaama muistinmenetyksen ja ekoterrorismin teemoilla pelaava kuusiosainen televisiosarja vuodelta 1991. Sarja kertoo Helena Koskisesta ja Tapanista, jotka tapasivat Englannissa kuvausmatkalla. Sarja alkaa siitä, kun Helena saa vakavan muistinmenetykseen johtavan aivovamman työtapaturmassa ja näyttelijä Risto Kareinen myy salakuuntelulaitteen sisältävän rannekellon virolaisen rokkiyhtyeen venäläiselle managerille sadalla markalla.


title: Pakanamaan kartta

text: Tarinan rakentaminen palapelimäisesti useille aikatasoille oli uutta suomalaisessa televisiodraamassa. Sarjan syntyyn vaikuttivat Neil Hardwickin mukaan ympäristöfilosofi Pentti Linkolan ajatukset ekoterrorismista ja toisaalta tv-käsikirjoittaja Dennis Potterin tuotannot.


title: Tutkielma totuudesta

text: Tutkielma totuudesta on gnostilainen apokryfinen kirjoitus, joka tunnetaan Nag Hammadin kirjastosta (koodeksi IX, kirja 3). Sen ainoa tunnettu kappale on hyvin huonossa kunnossa ja niin katkelmallinen, ettei sen sisällöstä saa kovinkaan selkeää kuvaa.


title: Tutkielma totuudesta

text: "Tutkielma totuudesta" kertoo muun muassa syntiinlankeemuksesta poikkeavasti käärmeen näkökulmasta, käärmeen edustaessa gnostilaista jumalallisen viisauden periaatetta. Kirjoitus myös hyökkää oikeaoppisen, katolisen kirkollisen kristillisyyden ulkoisia tunnusmerkkejä vastaan.


title: Tutkielma totuudesta

text: Kirjoitus poikkeaa muista varhaiskristillisistä kirjoituksista esimerkiksi siinä, että sen mukaan marttyyrikuolema ei ole arvokas asia. Kirjoituksen mukaan se oli joidenkin mukaan elämän haaskaamista, eikä sillä ollut vaikutusta syntien anteeksiantoon tai pelastukseen. Samoin uskon julkinen tunnustaminen ei ollut tärkeää, jos se saattoi johtaa marttyyrikuolemaan:


title: Tutkielma totuudesta

text: ja


title: Nefronoftiisi

text: Nefronoftiisi on perinnöllinen munuaistauti, joka aiheuttaa munuaiskudoksen surkastuman.


title: Nefronoftiisi

text: Peittyvästi periytyvä nefronoftiisi puhkeaa tyypillisesti 7–12-vuotiaana, vallitsevasti periytyvä vasta yli 20-vuotiaana. Peittyvästi periytyvä muoto on tavallisin.


title: Nefronoftiisi

text: Kumpaakin nefronoftiisin muotoa leimaavat jokseenkin samankaltaiset oireet. Suurimmat erot niiden välillä ovatkin periytymistavassa ja alkamisiässä. Munuaisten toiminta häiriintyy niiden virtsan väkevöittämiskyvyn heiketessä. Aluksi potilas saattaa esimerkiksi tuntea jatkuvaa tarvetta juoda ja virtsata. Sairauteen liittyy aneemisuutta, ja pituuskasvu alkaa hidastua.


title: Nefronoftiisi

text: Nefronoftiisi johtaa munuaisten vajaatoimintaaan ja munuaisensiirtotoimenpiteeseen. Sairauden yleisyydestä ei ole varmoja tietoja, mutta sen tiedetään olevan Suomessa kolmanneksi yleisin syy munuaisensiirtoon lapsilla.


title: Siniantilooppi

text: Siniantilooppi ("Hippotragus leucophaeus") on sukupuuttoon kuollut hevosantilooppilaji, jonka hävittivät afrikaanit vuonna 1779. Sen nimi tulee suurimmaksi osaksi harmaansinisestä turkista. Sen elinalue oli pieni alue Kapmaassa. Sillä on kyseenalainen kunnia olla ensimmäinen Afrikassa sukupuuttoon kuollut eläinlaji, jonka ihminen oli metsästänyt sukupuuttoon. Siniantilooppi söi kasveja. Sosiaalinen käyttäytyminen oli todennäköisesti samanlaista kuin muilla antilooppilajeilla. Lajista on nykyään vain viisi säilynyttä taljaa ja piirroksia, jotka ovat ainoat todisteet tämän kauniin antilooppilajin elämästä.


title: Tom Skerritt

text: Tom Skerritt (s. 25. elokuuta 1933, Detroit, Michigan) on yhdysvaltalainen näyttelijä. Hänen ensiesiintymisensä televisiossa oli vuonna 1962 valmistuneessa televisiosarjassa "Combat!", jota seurasi rooli elokuvassa "War Hunt" samana vuonna.


title: Tom Skerritt

text: Skerritt valmistui detroitilaisesta David Mackenzie High Schoolista vuonna 1951. Vuodesta 1988 lähtien hän on asunut Seattlessa, Washingtonissa.


title: Tom Skerritt

text: Skerrittin merkittävimpiin elokuvasuorituksiin kuuluvat muun muassa rooli elokuvassa "M*A*S*H" (vaikkakin ohjaaja Robert Altman leikkautti suuren osan Skerrittin roolihahmon vuorosanoista), "Harold and Maude", "Alien – kahdeksas matkustaja", "Contact" ja "Top Gun – lentäjistä parhaat".


title: Tom Skerritt

text: Skerritt on esiintynyt myös useissa televisiosarjoissa, joista Suomessa tunnetuin lienee 1990-luvulle sijoittuva perhedraama "Rooman sheriffi".


title: Tom Skerritt

text: Skerritt esiintyy myös Microsoftin Windows Vista -käyttöjärjestelmän nettioppaassa.


title: George Huntington

text: George Huntington (9. huhtikuuta 1850 – 3. maaliskuuta 1916) oli yhdysvaltalainen lääkäri, jonka mukaan Huntingtonin tauti on nimetty.


title: George Huntington

text: Huntington syntyi New Yorkin Long Islandilla 1850. Hän oli vanhasta lääkärisuvusta, joka oli asunut Long Islandilla vuodesta 1797. Huntington opiskeli lääketiedettä Columbian yliopistossa. Hän kuvasi itsensä mukaan nimetyn oireyhtymän ensimmäisenä ihmisenä 1872. Hän totesi lääkärinuransa aikana useita tautitapauksia.


title: George Huntington

text: Huntington työskenteli uransa loppuun saakka Duchessin piirikunnassa. Hän vetäytyi eläkkeelle 1915 ja kuoli vuotta myöhemmin keuhkokuumeeseen.


title: Princess

text: Princess tarkoittaa seuraavia asioita:


title: Melkisedek (kirja)

text: Melkisedek on gnostilainen apokryfinen kirjoitus, jotka tunnetaan Nag Hammadin kirjastosta (koodeksi IX, kirja 1). Kirjoitus on hyvin vaurioitut ja katkelmallinen. Se käsittelee Melkisedekiä, joka oli Vanhassa testamentissa "Salemin kuningas ja Korkeimman Jumalan pappi", jumalallisena välittäjähahmona. Tässä kirjoituksessa paljastetaan, että Melkisedek oli Jeesus Kristus. Melkisedek, Jeesuksena, elää, saarnaa, kuolee ja kokee ylösnousemuksen.


title: Melkisedek (kirja)

text: Kirjoitus torjuu doketistisen tulkinnan Jeesuksesta, ja keskittyy apokalyptiseen eskatologiaan toteutuneen sijasta. Kirjoitus ajoitetaan vuosiin 150-255.


title: Martin de Knijff

text: Martin de Knijff (s. 2. lokakuuta 1972, Göteborg) on ruotsalainen pokerin ja urheiluvedonlyönnin ammattilainen. De Knijffin lempinimi on "The Knife" (veitsi).


title: Martin de Knijff

text: De Knijffin isä on hollantilainen ja äiti ruotsalainen. Perhe muutti Falkenbergiin Martinin ollessa 5-vuotias. Vuonna 1992 hän muutti Tukholmaan. Nykyisin hän asuu Las Vegasissa yhdessä poikansa Robinin ja tyttöystävänsä Aman kanssa. De Knijffistä tuli maailman nuorin bridgen suurmestari 21-vuotiaana, mutta suuntautui sen jälkeen enemmän pokeriin.


title: Martin de Knijff

text: Pokerimaailman tietoisuuteen Martin de Knijff nousi World Series of Pokerin pääturnauksen kolmannellatoista tilalla vuonna 2002 (voittosumma 60 000 dollaria). Sen jälkeen hän oli World Poker Tourin ensimmäisen kauden mestaruusturnauksessa vuonna 2003 viidestoista voittaen 26 664 dollaria. Vuotta myöhemmin huhtikuussa 2004 hän voitti vastaavan kisan ja silloin ennätykselliset 2 728 356 dollaria. Vajaata kuukautta myöhemmin De Knijffin menestys jatkui WSOP:n 5000 dollarin no limit hold'em -turnauksen kakkostilalla.


title: Martin de Knijff

text: Marraskuussa 2007 De Knijffin pokeriuran turnausansiot ylittivät 3,2 miljoonaa dollaria ja hän on The Hendon Mobin tilastojen mukaan toiseksi eniten pokeriturnauksissa ansainnut ruotsalainen (eniten on ansainnut Chris Björin).


title: Martin de Knijff

text: Martin de Knijff on Martinspoker.com-nettipokerihuoneen perustaja.


title: Afrikkalainen keittiö

text: Afrikkalaiseen keittiöön kuuluu toisistaan poikkeavia perinteitä Afrikan mantereen kulttuurillisista, ilmastollisista ja maantieteellisistä eroista johtuen. Afrikan eri ilmasto- ja kasvillisuusvyöhykkeillä on perinteisesti hyödynnetty erilaisia paikallisia raaka-aineita.


title: Afrikkalainen keittiö

text: Lähes kaikissa maissa lounas sisältää viljaan perustuvaa ruokaa kastikkeen kanssa joka sisältää vihanneksia, sipulia sekä chiliä. Illallinen on runsas ja viljainen. Poikkeuksena tähän ovat paimentolaiset: he eivät tavallisesti syö mitään päivän mittaan, vaan he syövät vain illallisen. Läpi maanosan hedelmät ovat yleisimmin käytetty jälkiruoka.


title: Afrikkalainen keittiö

text: Afrikassa ruokailu on tärkeä yhteinen tapahtuma. Päivän pääateria syödään yleensä vasta illalla. Perinteiseen tapaan ruoka syödään sormin, joten ennen ruokailua pestään kädet. Ruokailijoiden keskelle tuodaan iso laakea astia, joka on täynnä riisiä, hirssi- tai maissipuuroa. Puuro pyöritetään palloksi sormilla ja kastetaan kastikkeeseen, joka on yleensä tehty vihanneksista, lihasta, kalasta tai kanasta. Lautasten ja ruokailuvälineiden käyttö on kuitenkin yleistynyt ja suurimmissa kaupungeissa ja asutuskeskuksissa tavat ovat länsimaiset.


title: Afrikkalainen keittiö

text: Afrikkalaisessa perheessä vanhan käytännön mukaan perheen isä syö ensin. Hänen jälkeensä ruokailevat lapset ikäjärjestyksessä. Jos taloon tulee vieraita, syövät vieraat ensin perheen isännän kanssa ja muut odottavat vuoroaan.


title: Afrikkalainen keittiö

text: Vuosikymmeniä sitten suurin osa maanosan asukkaista oli maanviljelijöitä ja paimenia mutta vuosikymmenten nälänhätä, köyhyys ja sota ovat ajaneet ihmisiä kaupunkeihin. Nykyään viidesosa kansasta elää kaupungeissa.


title: Afrikkalainen keittiö

text: Historiallisesti afrikkalaisiin makuihin ovat aina vaikuttaneet ulkopuoliset. Vuosisatoja myöhemmin Afrikkaan tuli orjakaupan myötä uusia raaka-aineita. 1800-luvulla ja osittain 1900-luvulla eurooppalaiset uudisasukkaat hallitsivat monia Afrikan maita ja toivat mukanaan uusia ruoanvalmistustapoja.


title: Afrikkalainen keittiö

text: Pohjoisafrikkalainen keittiö Välimeren tuntumassa on saanut vuosisatojen ajan vaikutteita niin Euroopasta kuin idästäkin.


title: Afrikkalainen keittiö

text: Alueella kasvaa monenlaisia hedelmiä ja vihanneksia. Tärkeimpiä mausteita ovat sipulit, yrtit, kardemumma, kaneli, neilikka, anis, muskotti ja hunaja, jolla maustetaan myös pääruokia.


title: Afrikkalainen keittiö

text: Kuskus on Marokon, Tunisian ja Algerian perinteistä juhlaruokaa, jota syödään ainakin kerran viikossa.


title: Afrikkalainen keittiö

text: Tavallinen länsiafrikkalainen ateria on ruokaisa, tärkkelyspitoinen, vähälihainen ja runsasrasvainen. Kalaa, kanaa, ja kananmunia käytetään runsaasti, naudan ja lampaanliha käyttö ei ole yleistä. Toinen tyypillinen piirre on tuliset mausteet, kuten pippurit ja chilit.


title: Afrikkalainen keittiö

text: Itse viljeltyjä kasviksia käytetään runsaasti, esimerkiksi kaalia, bataattia, perunaa, porkkanoita, lanttua, kurpitsaa, tomaatteja ja papuja. Ruoka valmistetaan usein ulkokeittiöissä ja monet länsiafrikkalaiset syövät vieläkin pelkin käsin. Hyvin yleisesti käytetään palmuöljyä joka värjää ruoan punaiseksi. Yleisemmin käytettyjä mausteita ovat punapippuri, sipuli ja valkosipuli.


title: Afrikkalainen keittiö

text: Arabien kanssa käydyssä vaihdossa Länsi-Afrikkaan tuli mausteita, kuten minttu, neilikka ja kaneli. Vuosisatoja myöhemmin vaikutteita tuli myös siirtomaaisänniltä Englannista, Portugalista ja Ranskasta.


title: Afrikkalainen keittiö

text: Länsiafrikkalainen risotto valmistetaan broilerin rintafileestä, jasmiiniriisistä, sipuleista, katkaravuista ja jollof-riisistä, joka haudutetaan palmuöljyssä.


title: Afrikkalainen keittiö

text: Fufua (ks. alla) syödään myös Länsi-Afrikassa.


title: Afrikkalainen keittiö

text: Keski-Afrikka oli aina 1800-luvun lopun saakka vapaa muun maailman vaikutteista, paitsi 1500-luvulla orjakaupan mukana saapuneista ruoka-aineista (kassava, chilipippuri ja pähkinät). Näillä ruoka-aineilla on suuri merkitys ruokakulttuurin. Keski-Afrikan ruoanvalmistusmenetelmät ovat säilyneet kuitenkin kaikkein perinteisimpinä.


title: Afrikkalainen keittiö

text: Tavallisia aineksia ovat banaanit ja maniokit eli kassavat. Paikallisia aineksia käytetään ruokien valmistamiseen, tästä esimerkkinä pinaattimuhennos, joka keitetään tomaattien, pippureiden, chilien, sipuleiden ja pähkinävoin kanssa.


title: Afrikkalainen keittiö

text: Toinen suosikki on riisistä, pähkinävoista ja sokerista valmistettu puuro. Naudanliha ja kana ovat suosituimpia raaka-aineita liharuokiin, mutta myös krokotiileja, apinoita, antilooppeja ja pahkasikoja syödään satunnaisesti.


title: Afrikkalainen keittiö

text: Fufu on tyypillistä ruokaa Länsi- ja Keski-Afrikan alueella. Se on tärkkelyspitoinen juureksista, kuten jamssista tai maniokista ja keittobanaanista valmistettu jauhopallo. Myös riisistä valmistetaan fufuja. Niitä tarjoillaan grillatun lihan ja kastikkeiden tai keittojen kera. Fufua syödään repimällä jauhopallosta irti palasia, joita dipataan sitten kastikkeeseen tai keittoon.


title: Afrikkalainen keittiö

text: Itäafrikkalainen ruoka on yksinkertaista, mutta maukasta. Omaleimaista sisämaan ruohoaavikoilla asuville perinteisille karjankasvattajille on lihatuotteiden puuttuvuus. Nautaa, lampaita ja vuohia käytetään valuuttana ja varallisuuden mittana, ei yleisesti ruokana. Joillakin alueilla paikalliset ihmiset sekoittavat maitoa ja karjan verta ruoaksi.


title: Afrikkalainen keittiö

text: Muut alueen asukkaat ovat maanviljelijöitä, jotka kasvattavat erilaisia vihanneksia, hedelmiä ja viljoja. Näitä ovat esimerkiksi tomaatit, paprikat, sipulit, okra, bataatti, jamssi, kassava, maissi, banaanit, mango, papaija ja sitrushedelmät. Mausteina suosittuja ovat basilika, korianteri, juustokumina, neilikka, kaneli, inkivääri ja chili.


title: Afrikkalainen keittiö

text: Tavallisimpia ruokalajeja ovat uppopaistetut liha-, kala- tai kasvistäytteiset piiraat samosat eli sambuusat. Ravinnoksi käytetään myös hyönteisiä ja kookosmaitoa. Kahvi on lähtöisin Etiopiasta. Maissi on ugalin raaka-aine, joka puolestaan on itäafrikkalainen versio fufusta. Ugali on jäykkää puuroa, jota syödään perinteisesti sormin lihan tai pataruokien kanssa. Ruoan kypsentäminen kolmella kivellä on tyypillistä itäisessä Afrikassa, ruoka keitetään yleisesti kookosmaidossa tai vedessä.


title: Afrikkalainen keittiö

text: Eteläafrikkalainen keittiö ilmentää maan monikulttuurista taustaa. Hollantilaisten siirtolaisten maatilojen työvoimaksi tuomat malajiorjat toivat maahan myös oman ruokaperinteensä samoin kuin uskonnollista vainoa Ranskasta paenneet hugenotit, jotka perustivat perustivat maahan ensimmäiset viinitilat jo 1600-lvulla. Myöhemmin 1800-luvun aikana erityisesti Natalin sokeriplantaaseille tuodut intialaiset rikastuttivat maan ruokakulttuuria omalla perinnöllään kuten kullan perässä maahan muuttaneet britit ja saksalaiset. Maan alkuperäisväestön ravinto koostuu edelleen pääasiassa riistasta, juureksista ja maissista sekä proteiinipitoisista hyönteisistä kuten heinäsirkoista.


title: Afrikkalainen keittiö

text: Kapmaan malajien keittiö tunnetaan erityisesti curreistaan, jotka eivät ole yhtä tulisia kuin intialaiset vastineensa. Curryt syödään usein erilaisten sambalien ja atjarien kanssa. Muita kuuluisia malajiruokalajeja ovat muun muassa "bobotie", joka on brittiläisen "shepherd's pien" mausteisempi variaatio ja mausteiset "sosatie"-makkarat.


title: Afrikkalainen keittiö

text: Natalin alueella intialaisesta ruoasta tuli hyvin suosittua ja myös alueen zulut ryhtyivät valmistamaan niistä omia muunnelmiaan. Monet eteläafrikkalaiset pitävät currya ja riisiä maan kansallisruokana. Maan afrikaanerien ruokakulttuurin, jonka juuret ovat hollantilaisessa keittiössä, keskeinen elementti on eräänlainen grillijuhla braai. Braain kuuluu yleensä ainakin poikkeuksellisen rasvainen korianterilla maustettu boerewors ().


title: Princess Harbour

text: Princess Harbour on pieni asutuskeskus ja satama Winnipegjärven itärannalla Manitoban provinssissa Kanadassa. Se sijaitsee noin 220 kilometriä pohjoiseen Winnipegistä, Bloodveinin kylän luoteispuolella. Princess Harbourin ja Bloodveinin välillä on myös tieyhteys.


title: Princess Harbour

text: Princess Harbour toimii kalastajien käyttämänä satamapaikkana, ja on samalla Bloodveinista Matheson Islandiin liikennöivän lautta-alus MV Edgar Woodin pysähdyspaikka.


title: Klingenthal

text: Klingenthal on kaupunki Vogtlandkreisin piirikunnassa Saksin osavaltiossa Saksassa. Se sijaitsee lähellä Tšekin rajaa 29 kilometriä kaakkoon Plauenista, ja 33 kilometriä luoteeseen Karlovy Varysta. Kaupungin asukasluku oli 8 674 vuoden 2016 lopussa. Klingenthalissa sijaitsee myös mäkihypyn suorituspaikka Vogtlandarena.


title: Paula Havaste

text: Paula Valpuri Havaste (o.s. "Aho", s. 15. huhtikuuta 1962 Rovaniemi) on suomalainen kirjailija ja tiedekeskus Heurekan teematuottaja. Aikaisemmin hän on työskennellyt Kansallisteatterin tiedottajana.


title: Paula Havaste

text: Havaste valmistui ylioppilaaksi Rovaniemen keskustan lukiosta. Hän opiskeli filosofiaa ja kirjallisuustiedettä Helsingin yliopistossa ja valmistui maisteriksi vuonna 1987. Hän väitteli filosofian tohtoriksi kirjallisuustieteestä Oulun yliopistosta vuonna 1998. Väitöskirja "Tarzan ja valkoisen miehen arvoitus" (Like 1998) käsitteli miehisiä malleja Tarzan-kirjoissa. Havaste on työskennellyt kirjallisuuden tutkijana, opettajana, suomentajana, kriitikkona ja toimittajana.


title: Paula Havaste

text: Havaste syntyi ja vietti lapsuutensa Rovaniemellä, mutta asuu nykyään Nurmijärvellä. Hänellä on kolme lasta.


title: Paula Havaste

text: Havaste on Suomen Kirjailijaliiton johtokunnan jäsen.


title: Paula Havaste

text: Havasten kipinä kirjailijanuralle syntyi hänen ollessaan äitiyslomalla kolmannen lapsensa syntymän jälkeen. Havaste vertaili omaa elämäänsä historian kulkuun ja ihmisten arkipäivän elämään aikaisemmin. Hän tutustui kansanperinteeseen ja kirjoitti vanhojen runojen ja kertomusten innoittamana kohtauksia savupirtissä asuvan naisen elämästä. Työn tuloksena julkaistiin vuonna 2003 Havasteen esikoisromaani "Kymmenen onnen Anna", joka sai kiitettävän vastaanoton.


title: Paula Havaste

text: Toisessa romaanissaan "Kotasavun Marja" (2004) Havaste valottaa saamelaisten historiaa, savupirttien ja kotalappalaisten aikaa. Kirjailijaa on aina harmittanut se, miten vähän saamelaisista tiedetään, ja hän on toivonut teoksen lisäävän Lapin alkuperäisväestön arvostusta. Myös Havasteen kolmas kirja "Lapinmaan Nilla" (2005) sijoittuu pohjoisen maisemiin ja sai kiitosta tarkasta ajankuvauksesta ja hahmojen todentuntuisuudesta. Romaani kuvaa kristinuskon leviämistä syrjäseuduille. Havaste on todennut kristinuskon olleen osa maan valloitushistoriaa, jonka avulla hallittiin kansaa, joten siihen suhtauduttiin epäluuloisesti. Sarjan neljäs ja viimeinen osa, "Maaren, samaanien sukua" (2008) kuvaa muinaisten uskomusten maailmaa ja yhdistää edelliset osat toisiinsa." Pidin Lapinmaa sarjan teemoista: kansanperinteestä, kansanuskon esittelystä, kansanlääkinnästä, naisen aseman käsittelystä ja äitiydestä, savupirteistä, saamelaisuudesta sekä myyttisestä susiteemasta." http://ullankirjat.blogspot.fi/2014/10/paula-havaste-tuulen-vihat-tuulen-vihat.html


title: Paula Havaste

text: Havasteen romaanien päähenkilöt elävät pakanuuden ajan Pohjois-Suomessa uskoen enteisiin ja vanhoihin jumaliin, tehden entisaikojen taikoja ja käyttäen luonnon yrttejä parantamiseen. Tarut ja taikuus ovat osa heidän elämäänsä, jossa selviäminen on usein pienestä kiinni. Pakkastalvet verottivat voimia, kun ruoka oli vähissä ja olot ankarat. Romaaneissa oikean parannuskeinon tunteminen tai taitava ansalankojen virittely saattoi pelastaa lapset ja perheen. Kirjoja on kiitetty historiallisten yksityiskohtien paikkansapitävyydestä, kiinnostavasta tietoaineksesta, kauniista luonnonkuvauksesta ja vauhdikkaasta juonesta. Romaanien kerrontateknisessä rakenteessa erottuu Havasteen ura kirjallisuuden tutkijana.


title: Paula Havaste

text: Kaksi rakkautta (2010), Yhden toivon tie (2012) ja Kolme käskyä (2013) on Lapin sodan aikaan ja jälleenrakennuksen ensimmäisiin vuosiin sijoittuva trilogia, jonka tapahtumapaikkana on Havasteen lapsuuden kotikaupunki, Rovaniemi. "Havaste käsittelee monipuolisesti sukupuolisuuden ja tasa-arvon teemoja. Poikkeuksellinen aika höllentää ajan seksuualisia normeja, mutta toisaalta rajojen rikkomisesta saa kaikista kauheimman rangaistuksen. Kirja käsittelee myös sota-ajan lapsuutta; sitä, miten tuo sukupolvi tottui venymään, antamaan omastaan, jättämään leikit ja käymään työhön, peittämään pelkonsa, toivomaan parasta ja pelkäämään pahinta. Monipuolisen aiheenkäsittelyn lisäksi kirja on kulttuurihistoriallisesti erittäin tarkkaa työtä. " http://ammankirjablogi.blogspot.fi/2012/08/paula-havaste-yhden-toivon-tie.html


title: Paula Havaste

text: "Loitsukirja" (2007) on tietokirja, jonka kalevalamittaisiin loitsuihin liittyy kertomuksia loitsujen entisaikojen käyttötavoista ja ehdotuksia uudesta humoristisesta nykykäytöstä. Loitsukirjan kalevalamittaisisista runoista on tehty sävellyksiä ja teatteriesitys.


title: Paula Havaste

text: Kalevalan ja Kantelettaren juhlavuonna ilmestyi "Taika päivässä. 365+1 suomalaista taikaa" (Gummerus 2015). Se kokoaa yhden Havasteelle tyypillisen perusteellisen taustatyön alueista: loitsut ja taiat.


title: Paula Havaste

text: Vihat-sarja ("Tuulen vihat" 2014, "Maan vihat" 2015, "Veden vihat" 2016 ja "Lumen armo" 2016) kuvaa 1200-luvun lopun Suomea ja Itämeren lähimaita, joissa taioilla ja uskomuksilla on elävä merkitys. Historialliset tapahtumat kerrotaan selviytymistarinoina, päähenkilö Kerten arjen kautta. "Paula Havaste kirjoittaa tyylikästä, sujuvaa ja viihdyttävää proosaa, joka valaisee antoisalla tavalla keskiajan ihmisten ajattelua ja arkea. Suuri osa kirjoista onkin tavallisten arkisten askareitten ja käsityöläisten taitojen kuvailua, markkinoilla käyntiä, matkustamista sen ajan kulkupeleillä, luonnonhenkien tervehtimistä ja lepyttelyä, sairauksien parantamista."(http://kirjanpauloissa.blogspot.fi/2017/01/paula-havaste-maan-vihat-ja-veden-vihat.html Vaikka tarinat kulkevat kaukana Suomen menneisyydessä, yhtymäkohdat nykyiseen elämään ovat vahvoja. "Havaste nostaa historian esimerkkien kautta esiin kirjoittamattomia ajatusmalleja, jotka vaikuttavat yhä tänäkin päivänä" (http://ammankirjablogi.blogspot.fi/2016/07/paula-havaste-veden-vihat_17.html.


title: Paula Havaste

text: Havasteen lastenkirjatuotantoon kuuluvat vuonna 2006 ilmestyneet "Henkka maalla" ja "Joulupukin tarina" sekä vuonna 2008 ilmestyneet "Henkka koulussa" ja "Temppuja ja tiedettä Heurekasta". Henkka-kirjapari on valokuvin kuvitettu ja kertoo maalle muuttaneen pikkupojan elämästä. Hän tutustuu kotieläimiin ja ötököihin, ihastelee traktoreita ja seuraa maanviljelijänaapurin touhuja vuoden mittaan. Koulunaloituksesta kerrotaan kannustavasti ja positiivisesti. Valokuvakirjat on kuvittanut Paula Havasteen aviomies Kari Havaste.


title: Paula Havaste

text: "Joulupukin tarina" on saturomaani, joka kuvaa aikaa, jolloin Joulupukki oli vasta aloittanut puuhansa Korvatunturilla. Häntä vastassa on paha Staalo, mutta Joulupukin avukseen saamat tontut auttavat pelastamaan joulun. Kirjaa on kiitetty Lapin luonnon lumon kuvaamisesta ja monista humoristista eläinhahmoista. Kirjassa on Riikka Jäntin piirroskuvitus.


title: Paula Havaste

text: "Temppuja ja tiedettä Heurekasta" on lapsille tarkoitettu opas tiedetemppujen tekemiseen kotikonstein. Kirjassa kerrotaan myös temppujen selitykset ja annetaan lisätietoa taustalla olevasta tieteestä, tutkijoista ja Heurekasta. Kirjassa on Kari Havasteen valokuvia sekä Christel Rönnsin piirroskuvitus.Vuonna 2004 Havasteelle myönnettiin esikoisteoksestaan Gummeruksen Kalle Päätalo -palkinto. Hän sai samana vuonna Laila Hirvisaaren rahaston apurahan. Vuonna 2012 Havaste sai Nurmijärven kunnan sivistyslautakunnan jakaman Konstiniekka-kulttuuripalkinnon.


title: Karjalainen ruokaperinne

text: Karjalainen ruokaperinne on yksi osa Karjalan kulttuuria.


title: Karjalainen ruokaperinne

text: Karjalaiset ovat tunnettuja vieraanvaraisuudesta. Pöydässä riitti syötävää satunnaiselle kulkijalle niin kuin talonväellekin. Karjalaistalossa ruokaa ja juomaa tarjottiin useaan otteeseen, vieraan täytyy huomata itse minkä verran voi ottaa vieraanvaraisuutta vastaan. Karjalaiset eivät kyläilleet ilman tuomisia.


title: Karjalainen ruokaperinne

text: Pidot ovat olleet aina karjalalaisille suuri tapahtuma. Niitä pidettiin häissä, ristiäisissä, hautajaisissa, syntymäpäivillä, elopäivillä ja lukusilla. Pitokokki oli kiertävä ammattilainen, joka oli hyvin tärkeä henkilö. Karjalaisessa kulttuurissa vietetään rotinoita lapsen syntymän johdosta, jolloin vietiin tuliaisiksi piiraita, rinkeliä, voita ja munia.


title: Karjalainen ruokaperinne

text: Karjala oli ainoa Suomen maakunnista, jossa kansan parissa käytettiin sieniä ravintona. Varsinkin käytettiin maitosieniä ja rouskuja kuten karvalaukkua ja haaparouskua. Ne suolattiin sekasieniksi. Tuoreista sienistä tehtiin kermalla höystettyä sienisalaattia. Lisäksi karjalaisessa ruokataloudessa käytettiin paljon metsämarjoja.


title: Karjalainen ruokaperinne

text: Kala on muodostanut aina tärkeän osan karjalaisesta ruokavaliosta. Kalan kuumasavustaminen umpinaisessa peltipöntössä omaksuttiin karjalaisilta kalastajilta.


title: Karjalainen ruokaperinne

text: Maitoruoista tunnettiin lyhyt piimä, kokkeli, "jamakka" eli paistettu piimä, rahka, uunijuusto ja haudottu maito. Lauantai-illan ruokana tarjottiin usein kokkelipiimää, tai paistettua piimää vastaleivottujen piirakoiden ja maidon kanssa.


title: Karjalainen ruokaperinne

text: Yksi karjalaisen ruoanvalmistuksen tunnusmerkki oli ruoan kypsentäminen uunissa. Uuni oli lämmin miltei aina. Suurin osa ruuista valmistui uunissa erilaisissa "poteissa" ja "sukunoissa". Poteiksi kutsuttiin yleensä uuniruukkuja. Sukuna on suusta kapea ruukku, jossa paistit säilyivät mehevinä uunin jälkilämmössä vaikka aamuun asti. Keitot ja kiisselit keitettiin avotulen päällä riippuvassa padassa.


title: Karjalainen ruokaperinne

text: Karjalaiset käyttivät ruoan säilömiseen hapattamista, kuivattamista ja suolaamista. Etenkin kaloja hapatettiin ja myös hapankaali tunnettiin Kannaksella ja Raja-Karjalassa. Lihan kuivattamista harrastettiin sotavuosiin asti, ja lisäksi kuivattiin kaloja, mustikoita ja tatteja. Suolattu kala, liha, suolasienet ja suolakaali olivat karjalaisten jokapäiväistä ravintoa. Sen sijaan jäädyttäminen ja savustaminen eivät olleet tunnettuja tapoja Karjalassa.


title: Karjalainen ruokaperinne

text: Karjala on happamien ruokien aluetta. Hapattamisen osuus tulee selvästi ilmi karjalaisessa ruokavaliossa, kun sitä verrataan läntiseen, imellyttämistä käyttävään ruokavalioon. Tosin imellyttäminenkin oli Karjalassa tuttua ja sitä vaikkapa marjamämmin tekemiseen. Hapanruokia olivat esimerkiksi hapanlohko, hapanrokka, hapanvelli, hapanletut, ja hapan- eli kaurakiisseli. Kaurakiisseli oli monien karjalaisten mieliruokaa.


title: Karjalainen ruokaperinne

text: Karjala tunnetaan piirakoistaan. Piirakan ja kukon perusero on siinä, että kukon taikinakansi suljetaan päältä, mutta piirakan sivuilta. Yleisin nykyinen piirakkatyyppi on soikea riisipiirakka eli karjalanpiirakka. Piirakkamallit vaihtelivat alueen, kylän ja jopa talon mukaan. Pohjoisessa ja itäisessä Karjalassa olivat yleisiä "sultsinat"," tsupukat" ja "supikkaat", samoin kuin "kukkoset" ja "pyöröt". Etelämpänä leivottiin umpinaisia piirakoita, joita pohjoisessa nimitettiin "kukoiksi". Karjalankannaksella ja Etelä-Karjalassa piirakkamalli oli avonainen, pyöreä perunatäytteinen piirakka,"vatruska". Etelä-Karjalalle tyypillinen ruokalaji piirakan lisäksi on ohrarieska.


title: Karjalainen ruokaperinne

text: Karjalanpaisti on todennäköisesti tunnetuin karjalainen ruoka karjalanpiirakoiden ohella. Karjalanpaistilla on ollut vanhalla valmistusalueellaan useita nimiä: uunipaisti, lihapotti ja ruukkupaisti. Entisaikaan liharuoka ei ollut jokapäiväistä ravintoa, vaan se oli – kuten piirakatkin – pyhänseudun ruokaa.


title: Karjalainen ruokaperinne

text: Toisen maailmansodan jälkeen sadat tuhannet siirtokarjalaiset joutuivat sopeutumaan uusiin ympäristöihin ja rakentamaan elämäänsä uudelta pohjalta. Karjalaiset sijoitettiin ympäri maata, kuitenkin niin, että saman paikkakunnan asukkaat sijoitettiin samalle paikkakunnalle jäljelle jääneeseen Suomeen. Heidän mukanaan karjalainen ruokakulttuuri tuli osaksi läntisenkin Suomen elämää. Siirtokarjalaisten mukana sijoituspaikkakuntalaisille ovatkin levinneet karjalanpiirakka, karjalanpaisti, sienten käyttö, kasvisruoat, kalaruoat, palmusunnuntain virpolorut sekä kahvin ja teen runsas käyttö.


title: Ino (mytologia)

text: Ino oli kreikkalaisessa mytologiassa Theban kuolevainen kuningatar, Athamasin toinen vaimo, Learkhosin ja Melikerteksen äiti, Kadmoksen ja Harmonian tytär ja Friksoksen ja Hellen äitipuoli. Hän oli yksi kolmesta Semelen sisaresta (toiset olivat Agaue ja Autonoe), jotka olivat Dionyksoksen seuraajia - jumalaisia mainadeja.


title: Ino (mytologia)

text: Mainadien tiedettiin repivän omia lapsiaan raaja raajalta kappaleiksi hulluudessaan. Iasonin ja kultaisen taljan sankaritarinan taustakertomuksena kerrotaan, kuinka Ino vihasi Athamasin ja Harmonian kaksosia, Friksosta ja Helleä, ja valmisti katalan suunnitelman päästäkseen heistä eroon. Hän korvensi Boiotian kaiken siemenviljan niin, etteivät ne kasvaisi. Paikalliset viljelijät kadon pelossa kysyivät neuvoa oraakkelilta. Ino lahjoi oraakkelin luokse lähetetyt miehet valehtelemaan muille, että oraakkeli vaatisi Friksoksen uhraamista. Ennen kuin häntä ehdittiin surmata alttarilla, Nefele lähetti kultaisen oinaan pelastamaan hänet ja sisarensa. Helle kuitenkin putosi oinaan selästä kesken matkaa Hellespontoksen, joka on nimetty hänen mukaansa, kohdalla ja hukkui, mutta Friksos selvisi matkan loppuun saakka Kolkhikseen, missä Aietes otti hänet vastaan ja kohteli häntä ystävällisesti antaen tyttärensä Khalkiopen hänelle vaimoksi. Kiitollisena Friksos antoi kuninkaalle oinaan kultaisen taljan, jonka Aietes ripusti temppeliin.


title: Ino (mytologia)

text: Myöhemmin Ino kasvatti Dionysoksen, sisarensa Semelen pojan, saaden siten Heran syvän mustasukkaisuuden valtaan. Kostoksi Hera löi Athamasia mielenvikaisuudella, joka hulluuden puuskassaan teurasti poikansa Learkhoksen luullen tätä oinaaksi ja alkoi raivoisasti ajaa takaa Inoa. Paetakseen häntä Ino heitti itsensä mereen poikansa Melikerteksen kanssa. Molempia palvottiin myöhemmin merenkulun jumalina, Inoa Leukotheana ("valkoinen jumalatar") ja Melikertestä Palaimonina. Toisessa versiossa myös Inoon iskee hulluus, ja hän tappaa Melikerteksen keittämällä tämän padassa. Tämän jälkeen hän hyppää mereen pata mukanaan. Myötätuntoinen Zeus ei kuitenkaan halua hänen kuolevan muuttaen hänet ja Melikerteksen Leukotheaksi ja Palaimoniksi.


title: Ino (mytologia)

text: Inon, Athamaksen ja Melikerteksen tarina liittyy myös kahteen suurempaan asiayhteyteen. Inon loppu oli yhtä traaginen kuin hänen sisarustensakin: Semele kuoli ollessaan raskaana Zeukselle oman ylpeytensä ja rakastajaansa kohtaan tuntemansa vähäisen luottamuksen vuoksi; Agaue tappoi oman poikansa kuningas Pentheuksen hänen ollessaan bakkanaalisen hulluuden vallassa, ja Aktaionin, kolmannen sisaruksen Autonoen pojan, repivät kappaleiksi hänen omat metsästyskoiransa. Myös Inon ja Athamaksen, jotka metsästivät poikaansa Learkhosta uroshirvenä ja teurastivat tämän, mielenvikaisuutta voidaan selittää tuloksena heidän yhteydestään Dionysokseen, jonka läsnäolo voi aiheuttaa hulluutta. Kukaan ei voi paeta Dionysoksen, viinin jumalan, valtaa. Euripides käsitteli tarinaa tragediassaan "Bakkhantit" selittäen heidän hulluutensa dionyysisin termein heidän alun perin kiellettyä koko ajatuksen Dionysoksen jumaluudesta.


title: Ino (mytologia)

text: Kun Athamas palasi toisen vaimonsa Inon luo, Themisto, hänen kolmas vaimonsa, haki kostoa pukemalla omat lapsensa valkoisiin ja Inon mustiin vaatteisiin, käskien murhamiehen tappamaan mustiin pukeutuneet. Ino kuitenkin vaihtoi vaatteet Themiston tietämättä, jolloin tämä tuli murhauttaneeksi omat lapsensa.


title: Ino (mytologia)

text: Muuttuneena kuolemattomaksi jumalattareksi, Ino edusti myös yhtä monista jumalaisista avuista, joita Odysseus sai Odysseian aikana. Hän antoi tälle hunnun, jonka rinnoilleen sitomalla hän ei hukkuisi auttaen tätä siten pääsemään jälleen maalle.


title: Kasakeemeemisekak Islands

text: Kasakeemeemisekak Islands on saaristo Manitoban provinssissa, (Kanada) Winnipegjärven itärannalla lähellä Gull Harbourin kylää. Saariston kokonaispinta-ala on noin 24 km². Saariston nimi on creen kieltä ja tarkoittaa "monta saarta".


title: Kasakeemeemisekak Islands

text: Saaristo käsittää useita pääasiassa graniitista muodostuneita saaria, jotka sijaitsevat Kanadan kilven kivikkoalueen ja eteläisemmän preerian maannosalueen rajamailla. Alueen kasvillisuus on pääasiassa havu- ja lehtimetsätyyppistä, ja se on kansainvälisesti merkittävä useiden lintulajien pesimä- ja levähdysalue.


title: Pietarin kirje Filippukselle

text: Pietarin kirje Filippukselle on gnostilainen apokryfinen kirjoitus, joka tunnetaan sekä Nag Hammadin kirjastosta (koodeksi VIII, kirja 2) että Codex Tchacoksesta. Se alkaa lyhyellä kirjeellä, joka esittää olevansa apostoli Pietarin apostoli Filippukselle lähettämä. Kirjettä seuraa kertova osuus ja gnostilainen käsittely Kristuksen luonteesta.


title: Pietarin kirje Filippukselle

text: Kirjoitus on todennäköisesti kirjoitettu toisen vuosisadan loppupuolella tai 200-luvun alussa. Sen alkuperäinen kieli on ollut kreikka, mutta nykyisin tunnetut kappaleet ovat koptinkielisiä käännöksiä.


title: Typpidioksidi

text: Typpidioksidi on eräs typen ja hapen yhdiste, joka on huoneenlämmössä (20 °C) olomuodoltaan ruskeaa tai keltaista nestettä ja kiehumispisteensä 21,2 °C yläpuolisissa lämpötiloissa punertavaa - ruskeaa kaasua, jolla on pistävä haju. Sen kemiallinen kaava on NO. Typpidioksidista käytetään myös nimitystä "typpiperoksidi".


title: Typpidioksidi

text: Typpidioksidin moolimassa on 46,01 g/mol, sulamispiste -11,2 °C, kiehumispiste 21,2 °C, suhteellinen tiheys (nesteenä) 1,45 g/cm (vesi = 1,0 g/cm) ja kaasuna 3.4 kg/m³ sekä CAS-numero 10102-44-0. Typpidioksidikaasu on ilmaa raskaampaa ja se reagoi veden kanssa muodostaen typpihappoa (HNO) ja typpioksidia (NO) seuraavan reaktioyhtälön mukaisesti ja tämä on typpidioksidin pääasiallinen käyttökohde.:


title: Typpidioksidi

text: Emäsliuosten kanssa yhdiste reagoi muodostaen liuokseen nitraatti- ja nitriitti-ioneja.


title: Typpidioksidi

text: Typpidioksidia valmistetaan hapettamalla ammoniakkia. Ensimmäisessä vaiheessa muodostuu typpimonoksidia, joka hapettuu edelleen typpidioksidiksi.


title: Typpidioksidi

text: Typpidioksidi syövyttää ihoa ja hengitysteitä. Kaasun tai höyryn hengittäminen voi aiheuttaa keuhkopöhön. Typpidioksidi on myös merkittävä ilmansaaste. Energiatuotannon, teollisuuden ja liikenteen savukaasupäästöjen mukana ilmaan kulkeutuva typpidioksidi aiheuttaa happosateita, rehevöitymistä ja hengitystieoireita.


title: Bianca Ryan

text: Bianca Ryan (s. 1. syyskuuta 1994 Philadelphia, Yhdysvallat) on yhdysvaltalainen laulaja, joka voitti America's Got Talent -kilpailun syksyllä 2006 11-vuotiaana. Hän voitti kyseisessä kilpailussa miljoona dollaria (n. 820 680 euroa). Ryan on tehnyt levytyssopimuksen ja hänen levyjään on myyty myös Suomessa.


title: Bianca Ryan

text: Ryan osallistui America's got Talent -kilpailuun 2006 11 vuoden ikäisenä. Tuomarit valitsivat hänet alkukarsinnoista semifinaaleihin, joista yleisö äänesti hänet finaaliin. Ryan voitti finaalin ja ansaitsi miljoona dollaria. Ryan esitti kilpailun aikana kappaleet And I Am Telling You I'm Not Going, Piece of My Heart ja I Am Changing.


title: Gnostilainen Pietarin ilmestys

text: Gnostilainen "Pietarin ilmestys" on apokryfinen kirjoitus, joka tunnetaan Nag Hammadin kirjastosta (koodeksi VII, kirja 3). Sitä ei tule sekoittaa jo kirkkoisien mainitsemaan "Pietarin ilmestykseen". Monien muiden Nag Hammadista löydettyjen tekstien tavoin sen sisältö on hyvin gnostilainen. Kirjoitus on kirjoitettu todennäköisesti noin vuosien 100-200 välillä. Kirjoitus on kirjoitettu alun perin kreikaksi, mutta se tunnetaan koptinkielisenä käännöksenä. Tämän vuoksi sitä kutsutaan myös "Koptilaiseksi Pietarin ilmestykseksi".


title: Gnostilainen Pietarin ilmestys

text: Gnostilainen "Pietarin ilmestys" kertoo, kuinka Pietari kokee valaistumisen ja oivaltaa Jeesuksen ristiinnaulitsemisen todellisen salaisuuden. Kirjoitus esittää, ettei Jeesus todellisuudessa kuollut ristillä. Sama teema esiintyy myös muun muassa kirjoituksessa "Suuren Setin toinen opetus". "Pietarin ilmestys" vie doketistisen tulkinnan äärimmilleen kuvaten todellisen elävän Jeesuksen iloitsemassa ja nauramassa ristin yläpuolella samalla, kun hänen sijastaan ristille naulitaan joku toinen:


title: Lamujoki

text: Lamujoki on Siikajoen suurin sivujoki, sen vasen sivujoki. Joki alkaa Pyhännän Iso-Lamujärvestä. Se kulkee Kortteisen tekojärven sekä Siikalatvan kunnan Piippolan ja Pulkkilan kirkonkylien läpi ja yhtyy Siikajokeen Sipolassa.


title: The Dark Sides

text: The Dark Sides on King Diamond -yhtyeen toinen EP vuodelta 1988. Se on Roadrunner Recordsin tuottama.


title: Älmhultin kunta

text: Älmhultin kunta () on Kronobergin läänissä sijaitseva Ruotsin kunta. Maakuntajaossa se kuuluu Smålandiin. Kunnan keskustaajama on Älmhult.


title: Älmhultin kunta

text: Kunnan maapinta-ala on 890,50 neliökilometriä (1.1.2016) ja asukasluku 16 168 henkeä (31.12.2015).


title: Älmhultin kunta

text: Luonnontutkija ja tieteellisen luokittelun uranuurtaja Carl von Linné syntyi Älmhultissa vuonna 1711. Hänen muistokseen on Råshultin kylään perustettu museo.


title: Älmhultin kunta

text: Sittemmin kansainväliseksi suuryritykseksi kehittyneen Ikea-kauppaketjun ensimmäinen myymälä avattiin Älmhultissa vuonna 1958. Yrityksen perustaja Ingvar Kamprad on kotoisin lähiseudulta.


title: Älmhultin kunta

text: Vuonna 2007 kunnassa oli 38,99 km² peltoa, joten saman ajankohdan maapinta-alaan vertaamalla saadaan peltojen osuudeksi 4,4 prosenttia kunnan maapinta-alasta.


title: Älmhultin kunta

text:
Stenbrohultin maalaiskuntaan perustettiin vuonna 1885 Älmhultin taajaväkinen yhdyskunta. Paikannimi kirjoitettiin tuolloin muodossa "Elmhult". Vuonna 1901 Älmhult erotettiin omaksi kauppalaksi ja taajaväkinen yhdyskunta lakkautettiin. Vuoden 1952 kuntauudistuksessa muodostettiin seuraavat "suurkunnat":
Älmhultin kauppalaan uudistus ei vaikuttanut. Vuonna 1958 Almundsrydin maalaiskunta muutettiin Almundsrydin kauppalaksi (yksi viimeisimpiä kauppalanperustamisia Ruotsissa) ja myöhemmin sen nimeksi vaihdettiin Rydin kauppala. Nykyinen Älmhultin kunta muodostettiin vuonna 1971 yhdistämällä Älmhultin kauppala Göterydin, Stenbrohultin ja Virestadin maalaiskuntien sekä Rydin kauppalaan kuuluneen Härlundan alueen kanssa.


title: Älmhultin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 97 Suomessa syntynyttä, mikä vastasi 0,6 prosenttia kunnan väestöstä.


title: Älmhultin kunta

text: Vielä vanhempien vuoden 1984 lopun tietojen mukaan 4,9 prosenttia kunnan asukkaista oli ulkomailla syntyneitä. Tuolloin kunnassa asui 118 Suomessa syntynyttä, mikä vastasi 0,8 prosenttia kunnan väestöstä.


title: Älmhultin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 194 081 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 122 000 kruunua.


title: Älmhultin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Älmhultin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Älmhultin kunta

text: Kunnassa on 5 taajamaa, joiden osuus kunnan väestöstä vuoden 2010 lopussa oli 70,4 prosenttia. Taajamien ulkopuolella asui tuolloin 4 623 asukasta. Seuraavassa on lueteltu kunnan alueella sijaitsevat taajamat väkilukuineen:


title: Älmhultin kunta

text: Kunnan keskustaajama on lihavoitu.


title: Älmhultin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Älmhultin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Älmhultin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Älmhultin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Älmhultin kunnanvaltuustossa vuodesta 1973 lähtien.


title: Älmhultin kunta

text: Vuodesta 2016 alkaen kunta on jaettu seuraaviin piireihin:


title: Älmhultin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Älmhultin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Paramagnetismi

text: Paramagnetismi on eräs joillakin aineilla havaittava elektroneista johtuva magneettisuuden muoto, joka ilmenee kun aine on ulkoisessa magneettikentässä. Kun paramagneettiseen aineeseen tuodaan ulkoinen magneettikenttä, se vetää paramagneettista ainetta heikosti puoleensa. Paramagneettisten aineiden magnetoituma kuitenkin häviää täysin, kun ulkoinen magneettikenttä poistetaan, toisin kuin ferromagneettisilla aineilla. Paramagnetismi on diamagnetismia paljon voimakkaampi ilmiö.


title: Paramagnetismi

text: Paramagneettisia aineita ovat jotkin suolat, siirtymämetallien kompleksit; molekyylit, joilla on parittomia elektroneja kuten NO, ja vapaat radikaalit kuten trifenyylimetyyli. Metalleista paramagneettisia ovat muun muassa alumiini ja platina.


title: Paramagnetismi

text: Paramagneettiset aineet sisältävät pysyviä dipolimomentteja, "magneettisia momentteja", jotka johtuvat aineiden atomien elektronien spineistä ja rataliikemäärämomenteista. Nämä magneettiset momentit ovat ilman ulkoisen magneettikentän vaikutusta täysin epäjärjestäytyneessä tilassa, mutta ulkoisessa magneettikentässä niistä osa järjestäytyy osoittamaan magneettikentän kanssa samaan suuntaan. Kun ulkoisen magneettikentän voimakkuutta kasvatetaan, yhä useampi magneettinen momentti järjestäytyy sen suuntaiseksi. Lopulta saavutetaan "saturaatiomagnetisaatio", jossa kaikki magneettiset momentit ovat järjestäytyneitä ulkoisen magneettikentän suuntaisesti eikä magneettikentän voimakkuuden lisääminen enää muuta aineen tilaa. Käytännössä paramagneettisten aineiden saturaatiomagnetisaatio on erittäin vaikea saavuttaa paitsi hyvin matalissa lämpötiloissa.


title: Paramagnetismi

text: Pienillä kentän voimakkuuksilla järjestäytyneiden magneettisten momenttien ja kentän voimakkuuden välillä on lineaarinen riippuvuus


title: Paramagnetismi

text: missä formula_2 on ulkoisen magneettikentän suuruus, formula_3 on aineen magnetoituman suuruus ja formula_4 on magneettinen suskeptibiliteetti. Magneettisen suskeptibiliteetin suuruus on huoneenlämpötilassa 3,8·10 (kun käytetään SI-yksiköitä) tyypilliselle paramagneettiselle aineelle, kuparisulfaatille CuSO. Paramagneettisen aineen magnetoituma riippuu voimakkaasti lämpötilasta, sillä magneettisten momenttien epäjärjestys on suurempi korkeammassa lämpötilassa.


title: Paramagnetismi

text: Curien lain mukaan paramagneettisen aineen suskeptibiliteetti on kääntäen verrannollinen lämpötilaan


title: Paramagnetismi

text: missä formula_6 on eri aineille ominainen "Curien vakio" ja formula_7 on lämpötila kelvineissä. Curien laki pätee vain ideaalitapauksille ja tarkemmin paramagneettisen aineen käyttäytymistä kuvaa Curien–Weissin laki


title: Paramagnetismi

text: missä formula_9 on "Curien lämpötila" (myös "Weissin vakio"). Curien lämpötilaa suuremmissä lämpötiloissa ferromagneettinen aine käyttäytyy paramagneettisesti. Vastaavaa lämpötilaa, jossa antiferromagneettiset aineet alkavat käyttäytyä paramagneettisesti, sanotaan Néelin lämpötilaksi.


title: Prader–Willin oireyhtymä

text: Prader–Willin oireyhtymä (PWS) on kromosomissa 15 olevan geneettisen muutoksen aiheuttama oireyhtymä. Jos kromosomin 15 alueen 15q12 häviämä periytyy isältä, on tuloksena Prader–Willin oireyhtymä. Jos sama virhe periytyy äidiltä, tuloksena on Angelmanin oireyhtymä.


title: Prader–Willin oireyhtymä

text: Syndrooman keskeisimpiä piirteitä ovat hidastunut kehitys, polyfagia eli ylensyönti, oppimisvaikeudet, lihasten heikkous, poikkeuksellinen lyhytkasvuisuus, tietyt kasvonpiirteet sekä vajaasti kehittyneet sukupuolielimet. Osan oireyhtymään kuuluvista häiriöistä aiheuttaa väliaivojen hypotalamus. Syndrooma kuvattiin ensimmäistä kertaa 1956.


title: Prader–Willin oireyhtymä

text: Prader–Willin oireyhtymän komplikaatiot saattavat olla vaarallisia. Ylensyönti saattaa johtaa ylipainoon, joka altistaa potilaan mm. verisuonisairauksille, sydänvialle ja diabetekselle. Jotkin syndrooman oireet ovat lievitettävissä hormoneilla, mutta valvottu erityisruokavalio on yhä tärkeä hoitomuoto. Lihasten heikkouden takia myös liikunnallinen ohjaus on monesti tarpeen.


title: Prader–Willin oireyhtymä

text: Prader–Willin syndrooman takana on hyvin harvoin periytyvä mutaatio, joten perheeseen ei todennäköisesti synny useampia PWS-lapsia. Potilaiden erityispiirteitä ovat monesti mantelin muotoiset silmät ja taipumus skolioosiin. Oireyhtymästä kärsivillä esiintyy myös psykooseja runsaammin kuin normaaliväestöllä.


title: Prader–Willin oireyhtymä

text: Suomessa syntyy vuosittain keskimäärin kolme lasta, joilla on Prader–Willin oireyhtymä.


title: Prader–Willin oireyhtymä

text: Oireyhtymä on nimetty sveitsiläisten lääkäreiden Andrea Praderin (1919–2001) ja Heinrich Willi'n (1900–1971) mukaan. Heidän tutkimusryhmänsä kuvasi oireyhtymän vuonna 1956.


title: Itävallan šillinki

text: Itävallan šillinki (), valuuttatunnukseltaan ATS, oli Itävallan rahayksikkö ennen vuonna 2002 tapahtunutta euron käyttöönottoa. Yksi šillinki jakaantui 100 groscheniin. Šillingin arvo oli 1 € = 13,7603 šillinkiä.


title: Keko

text: Keko tarkoittaa seuraavia:


title: Napapiirin hiihto

text: Napapiirin hiihto on vuosittain maaliskuussa Rovaniemellä järjestettävä hiihtotapahtuma. Napapiirin hiihto järjestettiin ensimmäisen kerran 8.4.1956.


title: Napapiirin hiihto

text: Napapiirin hiihdon voi hiihtää sekä perinteisellä ja vapaalla hiihtotyylillä. Hiihdon lähtö ja maali ovat Ounasvaaran hiihtostadionilla.


title: Uusi Israelin sekeli

text: Uusi Israelin sekeli on Israelin virallinen rahayksikkö. Se syntyi vuonna 1985 jolloin 1000 Israelin sekeliä vaihdettiin 1 uuteen Israelin sekeliin. Sekeli jakaantuu 100 agoraan (אגורה, monikossa אגורות agorot). Vuodesta 2003 lähtien se on ollut vapaasti vaihdettava valuutta.


title: Seikkailija (lehti)

text: Seikkailija on vuosina 1987–1991 ilmestynyt ensimmäinen suomalainen roolipelejä käsittelevä lehti. Sitä julkaisi TK-Kustannus, joka tuotti suomenkieliset versiot muun muassa "-" ja "Cyberpunk 2020" -roolipeleistä. Lehden päätoimittaja oli Timo Konttinen.


title: Seikkailija (lehti)

text: Myöhempiin roolipelilehtiin verrattuna "Seikkalija" oli kokeneemmille pelaajille suunnattu: siinä julkaistiin esimerkiksi seikkailuja englanninkieliseen peleihin ja maailmat kuvattiin karuina. Lehden viimeisessä, yhdeksännessä numerossa julkaistiin seikkailu, jossa oli sovitusohjeet seitsemälle erilaiselle suomeksi julkaistulle roolipelisysteemille.


title: Seikkailija (lehti)

text: Lehti sisälsi "Maguksen" lailla roolipelialan haastatteluja, ideoita, artikkeleita, arvosteluja ja seikkailuja. Lehden taustalla on työskennellyt mm. Joona Vainio ja siinä on esiintynyt Petri Hiltusen kuvitusta.


title: Seikkailija (lehti)

text: "Seikkailijan" ensimmäiset, ennen roolipelibuumia julkaistut numerot ovat keräilyharvinaisuuksia pienen painosmäärän vuoksi.


title: Rettin oireyhtymä

text: Rettin oireyhtymä on erittäin harvinainen neurologinen sairaus, jota esiintyy ainoastaan naispuolisilla henkilöillä. Syndrooman aiheuttaja on yleensä satunnainen geenimutaatio X-kromosomin MECP2-geenissä, joka löydettiin vuonna 1999. Geenilöydös on johtanut laajoihin kansainvälisiin geneettisiin ja neurologisiin tutkimuksiin. Geenimutaatio todetaan verikokeella. Suomessa ei tällä hetkellä juurikaan tehdä oireyhtymään liittyvää tutkimustyötä, minkä vuoksi Rett-asiantuntemus on Suomessa melko kapea-alaista. Lastenneurologi Raija Vanhala on tutkinut Rettin oireyhtymää aiemmin. Lähin Rett-keskus löytyy Ruotsista.


title: Rettin oireyhtymä

text: Rettin oireyhtymä saa aikaan vakavaa monivammaisuutta. Oireyhtymää esiintyy keskimäärin noin yhdellä 10 000-15 000:sta. Itävaltalainen Andreas Rett esitti ensimmäisenä oireyhtymää koskevan kuvauksen 1960-luvulla.


title: Rettin oireyhtymä

text: Kiinalaiset tiedemiehet ovat onnistuneet aiheuttamaan Rettin oireyhtymän makakille manipuloimalla geenejä.


title: Rettin oireyhtymä

text: Tyttövauva, jolla on geenimutaatio MECP2-geenissä, ei vaikuta syntyessään poikkeavalta. Vauvan kehitys alkaa kuitenkin taantua suurin piirtein 0,5 - 3 vuoden iässä, minkä seurauksena Rett-henkilö jää usein puhekyvyttömäksi ja vaikeasti monivammaiseksi. Voimakkaan taantumisvaiheen jälkeen tilanne saattaa pysyä pitkään ennallaan ja tytön kontaktikyky voi tulla paremmaksikin, mutta myöhemmin tapahtuu usein toinen taantumavaihe, jossa potilaan liikuntakyky voi hävitä kokonaan.


title: Rettin oireyhtymä

text: Rett-henkilöillä esiintyy tyypillisinä lisäoireina jäsenten kankeutta ja käsien käyttötaidon merkittävää heikkenemistä. Erityisen tyypillistä on käsien ns. pesuliike. Nopea taantuminen voi johtaa käsien käyttötaidon katoamiseen kokonaan ja monet päätyvät pyörätuoliin. Jatkuvalla kuntoutuksella on merkittävä vaikutus niin taitojen kehittymisessä kuin niiden katoamisen ehkäisyssäkin.


title: Rettin oireyhtymä

text: Osa oireista vaikuttaa samankaltaisilta kuin autismissa tai CP-vamman yhteydessä. Ennen vuoden 1999 Huda Y. Zoghbin geenilöytöä Rett-henkilöitä saatettiin diagnosoida väärin autismin kirjoon kuuluviksi tai CP-vamman omaaviksi. Rett-henkilöillä on taipumus apraksiaan, ataksiaan, hyperventilaatioon, dementiaan sekä yleensä mikrokefaliaan. Heillä on myös taipumus skolioosiin. Hyvin harvoissa tapauksissa oireyhtymä esiintyy lapsella niin lievänä, että kehitysvammaisuutta ei ilmene. Potilailla on varhaislapsuudessa suuri riski saada epilepsia. Syndrooma lisää hieman kuolleisuutta.


title: Rettin oireyhtymä

text: On mahdollista, että tutkimusten myötä onnistutaan ajan mittaan kehittämään oireita helpottavia hoitoja. Vuonna 2007 Adrian Bird onnistui hiirimallissaan "parantamaan" MeCP2-geenimanipuloituja hiiriä. Vuonna 2017 julkistettiin, että ensimmäiset ihmiskokeet geeniterapian muodossa aloitetaan.


title: Rettin oireyhtymä

text: Useimmissa tapauksissa Rettin oireyhtymän aiheuttaa sattumalta syntynyt mutaatio X-kromosomissa sijaitsevassa MECP2-geenissä. Käytännössä Rettin oireyhtymä ei periydy. Naisilla on kaksi X-kromosomia joista vain toinen aktivoituu solutasolla. Tämä aiheuttaa variaatioita Rett-henkilöiden välillä riippuen siitä onko kahdesta X-kromosomista aktivoitunut geenimutaation kantaja vai ei. Aktivoituminen tapahtuu yleensä sattumanvaraisesti. Geenimutaatio saa aikaan muutoksia MeCP2-proteiinin tuotannossa. Yli 300 erilaista variaatiota geenimutaatiosta on tavattu, joista 8 yleisintä kattaa noin 70 prosenttia tapauksista.


title: Rettin oireyhtymä

text: On viitteitä siitä, että aivojen kolinerginen välittäjäainejärjestelmä saattaa toimia puutteellisesti Rettin oireyhtymässä. Selkäydinnesteen hermokasvutekijöillä (Nerve growth factor, NGF) on epäilty olevan osuutta asiaan, koska ne ovat tärkeitä aivojen etuosien kolinergisten hermosolujen kehitykselle. Aivojen neurotrofinen hermokasvutekijä (Brain-derived neurotrophic factor, BDNF) ja neuroglia-solujen hermokasvutekijä (glial cell line-derived neurotrophic factor, GDNF) ovat puolestaan tärkeitä hermokasvutekijöitä eräille aivojen dopaminergisille hermosoluille.


title: Rettin oireyhtymä

text: Mustatumakkeen pigmentaation on todettu olevan normaalia vähäisempää Rettin oireyhtymää sairastavilla. Rett-potilaiden selkäydinnesteestä on löydetty lisäksi kohonneita glutamaatti- ja maitohappopitoisuuksia. Glutamaatti on aivovälittäjäaine, jonka uskotaan aiheuttavan hermovaurioita ja selkäydinnesteen korkeiden maitohappopitoisuuden on todettu liittyvän puolestaan hyperventilaatioon. Myös aivojen etuosien verenkierron vähäisyyttä ilmenee etenkin niillä potilailla, joiden oireet ovat alkaneet varhain.


title: Rettin oireyhtymä

text: Joidenkin Rett-potilaiden veressä on kohonneita ammoniakkipitoisuuksia.


title: Rettin oireyhtymä

text: Kuntoutuksen nopean aloittamisen kannalta on oleellista tunnistaa syndrooma mahdollisimman aikaisessa vaiheessa. Rettin oireyhtymää sairastavan henkilön kuntoutuksen tulee olla monimuotoista, ja se jatkuu läpi potilaan elämän. Kuntoutus on tärkeää potilaan fyysisten, motoristen ja kommunikointiin liittyvien vaikeuksien parantamisen ja ennaltaehkäisyn kannalta.


title: Rettin oireyhtymä

text: Rett-oireyhtymää sairastavien kuntoutuksessa käytettäviä menetelmiä ovat esimerkiksi fysio- ja toimintaterapia sekä ratsastus- ja kommunikaatioterapia. Fysio- ja ratsastusterapian avulla on mahdollista pitää yllä ja edistää niin kehon hahmotus- kuin liikuntakykyäkin.


title: Rettin oireyhtymä

text: Kommunikaatioterapiassa hyödynnetään puheen tilalla käytettäviä kommunikaatiotapoja siten, että Rett-henkilö pystyisi ilmaisemaan itseään mahdollisimman hyvin. Rett-henkilöistä ei välttämättä näy päälle päin, kuinka suuren osan puheesta he kykenevät ymmärtämään. Puhetta korvaavat kommunikaatiomenetelmät (AAC) ovat osoittautuneet päteviksi keinoiksi kommunikaation parantamisessa.


title: Rettin oireyhtymä

text: Katseohjaus tietokoneella on tuonut uusia mahdollisuuksia Rett-henkilöiden ymmärtämiseen heidän rajoitteistaan huolimatta. Myös koulunkäynti ja korkeakouluopinnot saattavat onnistua katseohjauslaitteiston myötävaikutuksella, kunhan harjoitteluun panostetaan riittävästi.


title: Rettin oireyhtymä

text: Myös musiikki- ja toimintaterapiasta on saatu myönteisiä kokemuksia.


title: Rettin oireyhtymä

text: Lapsen ja koko perheen vuorovaikutusta tukeva kotikuntoutus ja siihen liittyvät menetelmät ovat erittäin tärkeitä Rett-lasten hyvinvoinnin kannalta.


title: Rettin oireyhtymä

text: Rett-henkilöt yleensä ymmärtävät puhetta paremmin kuin voisi olettaa. Osa heidän ymmärryskyvystään ja taidoistaan saattaa täten jäädä huomaamatta. Ilmaisukeinojen löytäminen, harjoittelu ja mallittaminen tukevat lapsen sosiaalisia taitoja ja kielen kehitystä. Ne auttavat Rett-henkilöä ilmaisemaan itseään monipuolisesti. Rett-henkilöt ovat yleensä sosiaalisia, joten on tärkeää toimia heidän kanssaan vuorovaikutuksessa.


title: Rettin oireyhtymä

text: Rett-henkilöiden kommunikoinnissa on erityispiirteitä, jotka ottamalla huomioon ilmaisukeinot sujuvat vastavuoroisesti. On tärkeää luoda vuorovaikutukselle turvallinen ja rauhaisa ympäristö. On myös tärkeää, että kommunikoinnin ohella helpotetaan Rett-henkilön fyysistä oloa, mikäli sille on tarvetta. Erilaiset fyysiset oireet saattavat vaikeuttaa vuorovaikutuksen ottamista kommunikaatiokumppaniin hyvinkin paljon. Oireita ovat esimerkiksi hengitykseen ja vatsan toimintaan liittyvät ongelmat, Rett-henkilöille tyypilliset käsimaneerit sekä tahdosta riippumattomat liikkeet ja äännähtelyt.


title: Rettin oireyhtymä

text: Musiikki on tärkeää monille Rett-henkilöille. Varsinkin nuorempia Rett-henkilöitä se auttaa keskittymään ja suuntaamaan kiinnostustaan käsillä olevaan tilanteeseen.


title: Rettin oireyhtymä

text: Rett-henkilöiden vuorovaikutustilanteisiin kuuluu ajoittain taukoja. Vuorovaikutuksen ja toiminnan rytmitys helpottavat Rett-henkilöä osallistumaan aktiivisesti vuorovaikutukseen ja kommunikointiin. Aktiivisen kommunikointihetken jälkeen Rett-henkilö saattaa tarvita tauon prosessoida keskustelua. Tämä ei kuitenkaan tarkoita, että hän haluaisi päättää yhteisen kommunikointihetken.


title: Rettin oireyhtymä

text: Rett-henkilöiden kielellistä kehitystä tuetaan sanoittamalla meneillään olevaa toimintaa puhetta tai kuvia käyttäen. Kommunikointiin käy kaikenlaiset kuvat, esimerkiksi valokuvat, lehdistä leikatut kuvat tai tietokoneella tehdyt kuvat (PCS). Tärkeintä kommunikointikuvissa on, että niiden merkitystä harjoitellaan, jolloin oppiminen mahdollistuu .


title: Rettin oireyhtymä

text: Motoriset rajoitteet ja käsimaneerit saattavat vaikeuttaa kuvista osoittamista. Katseen käyttö onkin usein Rett-henkilöiden toimivin tapa ilmaista itseään. Rett-henkilö pystyy usein ilmaisemaan mielipiteensä katseella osoittamalla. Täten katseen havainnointi kommunikointikumppanin osalta on tärkeää. Katseohjattavan tietokoneen käyttö sopii monelle Rett-henkilölle. Ruotsissa, muissa Pohjoismaissa ja Yhdysvalloissa katseohjattavat tietokoneet ovat jo yleisesti käytössä Rett-henkilöillä. Suomessakin käyttö lisääntyy koko ajan. Yksi tunnetuimmista katseohjauslaitteiston valmistajista on ruotsalainen Tobii.


title: Rettin oireyhtymä

text: Harjoittelemalla Rett-henkilöt voivat oppia käyttämään kuvakommunikointia PCS-kuvien avulla ja myös kirjoittamaan ja lukemaan katseohjattavan tietokoneen avulla mahdollistaen koulunkäynnin ja jopa akateemiset opinnot. Hunter Kathy: The Rett Syndrome Handbook; International Rett Syndrome Association, 2007; ISBN 0-9770644-0-9


title: Parsley, Sage, Rosemary and Thyme

text: Parsley, Sage, Rosemary & Thyme on vuonna 1966 julkaistu Simon & Garfunkelin albumi. Albumin nimi on peräisin sen ensimmäisen kappaleen ”Scarborough Fair/Canticle” toisesta säkeestä. Levy sijoittui Yhdysvaltojen levymyyntilistalla parhaimmillaan 4. sijalle. Tuottajana toimi Bob Johnston.


title: Parsley, Sage, Rosemary and Thyme

text: Kappaleet ovat Paul Simonin erikseen mainittuja lukuun ottamatta. Viimeisessä kappaleessa "7´Clock News/Silent Night" Art Garfunkel soittaa pianomelodian.


title: Parsley, Sage, Rosemary and Thyme

text: "A-puoli"


title: Parsley, Sage, Rosemary and Thyme

text: "B-puoli"


title: Simpsonit (15. tuotantokausi)

text: Simpsoneiden 15. tuotantokausi käynnistyi Yhdysvalloissa marraskuussa 2003 ja päättyi toukokuussa 2004. Suomessa kausi käynnistyi 20. maaliskuuta 2005 ja päättyi 18. marraskuuta 2005. Kausi käsittää 22 jaksoa.


title: Simpsonit (15. tuotantokausi)

text: Kauden DVD-julkaisu ilmestyi Suomessa 14. joulukuuta 2012.


title: Trimble SketchUp

text: Trimble SketchUp on Trimblen tietokoneohjelma, jolla tehdään 3D-mallinnusta. Mallit ovat kolmioituja pintamalleja, SketchUp ei ole tilavuusmallintaja. Tyypillisiä käyttökohteita ovat mallit rakennuksista ja ajoneuvoista. Ohjelma on saatavana sekä Windowsille että OS X:lle. Ohjelmasta on sekä toiminnoiltaan rajoitetumpi ilmaislisenssi että maksullinen "Pro"-lisenssi.


title: Trimble SketchUp

text: Ohjelman alkuperäinen kehittäjä on "@Last Software", joka markkinoi ohjelmaa nimellä "SketchUp 3D". Google osti ohjelmiston vuonna 2007 ja myi sen Trimblelle 2012.


title: Trimble SketchUp

text: SketchUpin käyttöä voi opetella erilaisilla vaiheittaisilla mallinnus- ja videokäyttöoppailla, joita on tarjolla ohjelman kotisivuilla.


title: Trimble SketchUp

text: Ohjelman käyttäjät voivat jakaa omia ja ladata muiden töitä Trimblen 3D-mallivarastosta. Lisämahdollisuutena rakennukset voi ladata suoraan Google Earthiin, jolloin käyttäjät voivat nähdä ne kartalla annettujen koordinaattien mukaisella paikalla.


title: Trimble SketchUp

text: 3D Warehouse on netissä sijaitseva Trimblen lisäosa, jonka tarkoitus on kerätä käyttäjien mallineita, jolloin he voivat jakaa omia mallejaan ja ladata toisten teoksia. Tämä sivusto luotiin 24. huhtikuuta 2006 eli samoihin aikoihin kun Google osti Sketchupin @Last Softwarelta. Warehousessa on suuret määrät mallineita ja valikoima kasvaa koko ajan.


title: Trimble SketchUp

text: SketchUpiin on tarjolla toistasataa erilaista työkalua, joista osa on ohjelmassa valmiina ja osan voi ladata netistä. Työkaluista tärkeimmät ovat "perustyökalut", jotka kaikki ovat valmiiksi SketchUpissa. Perustyökaluihin kuuluvat yksinkertaisimmat ja tärkeimmät työkalut, kuten Kynä (Line), jolla piirretään suoraa viivaa. Perustyökalujen lisäksi asennuksen mukana tulee "laaja työkalusetti (Large Tool Set)", jossa on jo huomattavasti laajempi valikoima työkaluja. Esimerkiksi mukana tulee työkalu, jolla SketchUpiin saa asetettua varjot, mikä tekee luomuksista huomattavasti näyttävämpiä ja aidomman näköisiä.


title: Trimble SketchUp

text: Netistä ladattavista lisätyökaluista yleisimpiä ovat "SketchyPhysics"-työkalut, jotka luovat SketchUpiin fysiikkaominaisuuksia, kuten painovoiman ja kappaleiden massan. Lisäksi näihin työkaluihin kuuluvat paremmat animaatioympäristöt ja -työkalut kuin asennuksen mukana tuleviin työkaluihin. Näitä työkaluja sekä työkalupaketteja voi ladata SketchUpin kotisivuilta.


title: Trimble SketchUp

text: Ohjelma tarvitsee toimiakseen .NET 1.1 -sovelluskehyksen.


title: Greatest Hits, Etc.

text: Greatest Hits, Etc. on Paul Simonin kokoelmalevy vuodelta 1977. Levyn kaikki kappaleet ovat Paul Simonin.


title: Koptilainen Paavalin ilmestys

text: Koptilainen "Paavalin ilmestys" on gnostilainen apokryfinen kirjoitus, joka tunnetaan Nag Hammadin kirjastosta. Sitä ei tule sekoittaa kreikkalaiseen "Paavalin ilmestykseen".


title: Koptilainen Paavalin ilmestys

text: Epifanios mainitsee kirjoituksen nimeltä "Paavalin taivasmatka" kainiittien tekemänä. Kainilaiset näkivät Kainin messiaanisena hahmona, koska heidän näkemyksenä mukaan Vanhan testamentin Jumala, jota he kutsuivat setiläisittäin nimellä Jaldabaoth, oli paha, ja kaikki tätä vastustavat Raamatun hahmot nähtiin hyvinä. Epifanioksen mainitsema kirjoitus ei kuitenkaan ole välttämättä sama kirjoitus, koska se kuvaa Paavalin matkaa kolmanteen taivaaseen, koptilainen "Paavalin ilmestys" puolestaan kolmannesta kymmenenteen taivaaseen.


title: Koptilainen Paavalin ilmestys

text: Kirjoitus alkaa kuvauksella siitä, kuinka Paavali kohtaa pienen lapsen, joka osoittautuu Pyhäksi Hengeksi. Tämän jälkeen kirjoitus kuvaa Paavalin ylöstempausta. Siinä Paavali nousee ylöspäin erilaisten Taivaan tasojen läpi, kun Jaldabaoth, joka on kuvattu vanhaksi valtaistuimella istuvaksi mieheksi, yrittää estää häntä nousemasta pidemmälle. Sellainen sielu jolla ei ole tietoa ("gnosis") jolla vastustaa Jaldabaothia lähetetään näyssä takaisin maan päälle jälleensyntyväksi.


title: Miinanraivaaja

text: Miinanraivaaja on alus, jolla raivataan merimiinoja laivaväyliltä ja satamista. Alukset jaetaan karkeasti kosketus- ja heräteraivaajiin.


title: Miinanraivaaja

text: Kosketusraivaaja on tyypeistä vanhempi. Alustyyppinä käytettiin aluksia, joiden peräkannella oli runsaasti tilaa raivauskaluston käsittelyä varten sekä raskaat nostopuomit ja vinssit.


title: Miinanraivaaja

text: Raivattaessa raivaaja hinaa perässään erityisillä kohoilla ja syvyysleijoilla varustettua vaijeria, jossa on määrävälein mekaanisia tai räjähdysnalleilla toimivia leikkureita, joiden osuessa merimiinan kiinnitysvaijeriin, vaijeri katkeaa ja miina kohoaa pintaan purettavaksi tai tuhottavaksi.


title: Miinanraivaaja

text: Raivaamisen estämiseksi tai hidastamiseksi oli erilaisia menetelmiä. Raivauskalustojen tuhoamiseen käytettiin joko räjähtäviä tai leikkurilla toimivia raivausesteitä.


title: Miinanraivaaja

text: Venäläiset kehittivät myös ns. ketjuesteen. Siinä miinaan asennettiin parinkymmenen metrin pituinen noin kahdenkymmenen sentin vahvuinen ketju osaksi kiinnitysvaijeria, josta eivät raivaimet menneet läpi ja muun muassa paravaaniin saattoivat tällaiset esteet takertua tuhoisin seurauksin: esimerkiksi panssarilaiva "Ilmarisen" tuhoutumisen epäillään aiheutuneen tällaisesta raivausesteestä.


title: Miinanraivaaja

text: Heräteraivaajat rakennetaan antimagneettisista materiaaleista eli lujitemuovista tai alumiinista. Alustyyppiä käytetään herätemiinojen etsintään ja tuhoamiseen. Aluksi herätemiinat raivattiin hinaamalla raivaaja-aluksen perässä ääniherätteisten miinojen tuhoamiseen tarkoitettua, potkuriääniä jäljittelevää ns. melukohoa ja magneettiherätteisten miinojen raivaamiseen käytettiin joko kohoilla varustettua kaapelilenkkiä, isoon tukinmuotoiseen kellukkeeseen tai useampaan rinnakkain hinattuun tammirunkoiseen veneeseen sijoitettua sähkömagneettia. Virta näihin kaikkiin saatiin raivaajaan sijoitetusta erillisestä generaattorista.


title: Miinanraivaaja

text: Nämä menetelmät ovat sittemmin syrjäytyneet. Miinat etsitään nykyisin erityisesti tarkoitukseen suunnitellun kaikuluotainyksikön avulla eli Miinantorjunta-alus ja itse tuhoaminen tehdään nykyisin erillisen kaapeliohjatun vedenalaisen työyksikön eli ROVin avulla.


title: Miinanraivaaja

text: Suomenlahti oli toisen maailmansodan aikana maailman miinoitetuimpia merialueita. Miinanraivaus Moskovan välirauhan jälkeen kuului laajasti ottaen myös Suomelle niin Suomen kauppalaivaston kuin Neuvostoliiton Itämeren laivaston toiminnan suojaamiseksi edelleen Suur-Saksan valtakuntaa vastaan käytävässä toisessa maailmansodassa. Miinanraivauksen tehostamiseksi Tolkkisten telakalla valmistettiin puurakenteisia Kuha-1-luokan-miinanraivaajia kahdeksantoista kappaletta. Näistä viimeinen, "Kuha-1-18" on edelleen liikenteessä virkistysaluksena M/S "Hiekkaranta", joka on Vesijärvellä Lahdessa.


title: Jaakobin ilmestys

text: Jaakobin ilmestys on kahden varhaiskristillisen apokryfisen kirjoituksen nimi:


title: Uudenseelanninhaukkapöllö

text: Uudenseelanninhaukkapöllö ("Ninox novaeseelandiae") on oseanialainen pöllö.


title: Uudenseelanninhaukkapöllö

text: Linnun pituus on noin 29 cm ja paino noin 175 g. Suklaanruskea pienehkö pöllö, jonka puvun selkäpuolella on valkeita pilkkuja ja vatsapuolella tummia viiruja. Silmät ovat keltaiset ja pyrstö pitkähkö. Laulu on kuuluva "moo-poo" eli "more-pork" englanniksi. Saalistaessaan kirkuu "krii".


title: Uudenseelanninhaukkapöllö

text: 3 alalajia tunnetaan, "novaeseelandiae", "albaria" ja "undulata". Lajista on erotettu australianhaukkapöllö "Ninox boobook", joka on kooltaan hieman suurempi. Monet tutkijat kuitenkin pitävät näitä kahtena lajia samana lajina "Ninox novaeseelandiae".*


title: Uudenseelanninhaukkapöllö

text: Uusi-Seelanti lähisaarineen, yleinen. Lajia ei ole tavattu Suomessa.


title: Uudenseelanninhaukkapöllö

text: Pesii lähes kaikkialla Uudessa-Seelannissa. Lajin laulu on siellä yleisin öinen luonnonääni.


title: Uudenseelanninhaukkapöllö

text: Pesä voi olla mitä moninaisemmassa paikassa, esimerkiksi maassa tai kalliojyrkänteellä, mutta tavallisimmin se on puunkolossa. Munia on 2–5, ja naaras hautoo niitä 20–30 päivää. Poikaset jättävät pesän 5 viikon ikäisinä.


title: Uudenseelanninhaukkapöllö

text: Syö etupäässä hyönteisiä ja muita selkärangattomia, sekä pikkunisäkkäitä, gekkoja ja lintuja. Saalistaa öisin.


title: Uudenseelanninhaukkapöllö

text: Uuden-Seelannin maoreille uudenseelanninhaukkapöllö oli merkittävä ennelintu. Pöllön ilmaantuminen pihalle tai sisälle asuntoon tiesi kuoleman vierailevan talossa. Saalistusäänen kuuleminen toi huonoja uutisia ja laulun kuuleminen hyviä. Maorien mielestä pöllöillä oli kyky suojella, varoittaa ja neuvoa ihmisiä.


title: James Wolfensohn

text: James David Wolfensohn (s. 1. joulukuuta 1933) oli Maailmanpankin yhdeksäs johtaja.


title: James Wolfensohn

text: Wolfensohn syntyi Sydneyssä juutalaisen liikemiehen pojaksi. Hänestä tuli Yhdysvaltain kansalainen vuonna 1980.


title: James Wolfensohn

text: Wolfensohn nimitettiin Maailmanpankin johtajaksi Yhdysvaltain silloisen presidentti Bill Clintonin suosituksesta 1. heinäkuuta 1995. Hän aloitti uuden kauden vuonna 2000, mutta ei jatkanut enää vuonna 2005. Häntä seurasi Paul Wolfowitz.


title: James Wolfensohn

text: Wolfensohn kakutettiin Helsingissä vuonna 2001. Omien sanojensa mukaan kakuttaja yritti teollaan protestoida Maailmanpankin ”tapaa kohdella kehitysmaita velka-asioissa.”


title: Ja Rule

text: Jeffrey Atkins (s. 29. helmikuuta 1976, New York, Queens), tunnettu paremmin taiteilijanimeltään Ja Rule, on yhdysvaltalainen rap-artisti ja näyttelijä. Hän on tehnyt yhteistyötä muun muassa Jay Z:n, Fat Joen, Ashantin ja monen muun rap- ja R&B-artistin kanssa. Ja Rulen maailmanlaajuisesti tunnettuja kappaleita ovat muun muassa ”New York” ja ”Always on Time”. Ja Rule on esiintynyt myös muutamissa elokuvissa, kuten "Hurjapäät" ja "Scary Movie 3". Vuonna 2014 hän julkaisi omaelämäkerrallisen kirjan "Unruly: The Highs and Lows of Becoming a Man."


title: Ja Rule

text: Ja Rule aloitti musiikkiuransa Cash Money Click -ryhmässä vuonna 1993. Tämän jälkeen hän alkoi tekemään paljon yhteistötä DMX:n ja Jay Z:n kanssa. Hän solmi levysopimuksen Irv Gottin Murder Inc Recordsin kanssa vuonna 1998, ja julkaisi ensimmäisen sooloalbuminsa "Venni Vetti Vecci" vuonna 1999.


title: Ja Rule

text: Rule kasvoi syvästi uskonnollisessa Jehovan todistaja -perheessä. Aikuisiällä hän kuitenkin kääntyi kristityksi.


title: Ja Rule

text: Kesäkuussa 2011 Ja Rule tuomittiin kahdeksi vuodeksi vankilaan aseen hallussapidosta ja ver￼opet￼oksesta. Toukokuussa 2013 hän vapautui vankilasta, jonka jälkeen hän vietti tuomionsa loppuajan kotiarestissa heinäkuun loppuun asti.


title: Ja Rule

text: DMX syytti Ja Rulen matkineen häneltä käheän äänen. Heillä oli pitkään huonot välit mutta myöhemmin he kuitenkin sopivat riitansa. Ja Rulella on ollut riitoja monien muidenkin rap-artistien kanssa, kuten 50 Centin ja Foxy Brownin kanssa. Hän sai myös paljon kritiikkiä osaakseen ilmoittaessaan eräässä haastattelussa olevansa uusi 2Pac. Tämä sai monet 2Pacin ja rap-musiikin fanit suuttumaan sekä pitämään Ja Rulea ylimielisenä.


title: Hiroya Saitō

text: Hiroya Saitō (, s. 1. syyskuuta 1970 Yoichi, Hokkaidō) on japanilainen entinen mäkihyppääjä ja joukkuemäen olympiavoittaja Naganosta 1998.


title: Hiroya Saitō

text: Saitōlla on olympiavoiton lisäksi kolme mitalia MM-kisoista. Thunder Bayn kisoissa 1995 hän saavutti normaalimäen hopeaa ja joukkuemäen pronssia. Trondheimista 1997 tuli joukkuemäen hopeaa. Maailmancupin osakilpailuvoittoja Saitō saavutti kaksi, Chamonix'ssa 17.12.1995 ja Willingenissa 2.2.1997.


title: Hiroya Saitō

text: Saitō lopetti uransa keväällä 2003.


title: Harjukylä

text: Harjukylä voi tarkoittaa seuraavia:


title: Imbabura

text: Imbabura on yksi Ecuadorin 22 maakunnasta. Sen pinta-ala on noin 5 000 neliökilometriä ja siellä oli vuonna 2003 noin 360 000 asukasta. Provinssi on nimetty samannimisen tulivuoren mukaan. Pääkaupunki on Ibarra.


title: Imbabura

text: Imbabura sijaitsee Andeilla Ecuadorin pohjoisosassa. Sen naapuriprovinssit ovat Esmeraldas, Carchi, Sucumbíos, Napo ja Pichincha. Panamericana-valtatie kulkee provinssin läpi.


title: Imbabura

text: Imbaburassa on yli 400 järveä, joista merkittävin on kraatterijärvi Laguna de Cuicocha. Otavalon torikaupunki, joka sijaitsee provinssissa, on yksi Etelä-Amerikan kuuluisimmista käsityökeskuksista.


title: Imbabura

text: Imbaburan provinssi on jaettu kuuteen kantoniin (suluissa niiden pääkaupungit):


title: Vaarakylä (täsmennyssivu)

text: Vaarakylä voi tarkoittaa seuraavia maantieteellisiä kohteita:


title: Noël Godin

text: Noël Godin (s. 13. syyskuuta 1945) on belgialainen kirjailija, kriitikko ja näyttelijä, joka tunnetaan erityisesti maailmanvaikuttajien kakutuksista. Godin kakkusisseineen sai laajalti huomiota ympäri maapallon kakuttaessaan Microsoftin toisen perustajan Bill Gatesin Brysselissä 1998. Godin on ilmoittanut tavoitteekseen kakuttaa mahdollisimman monta tunnettua vaikuttajaa.


title: Noël Godin

text: Godinin ensimmäiseksi uhriksi joutui ranskalainen kirjailija Marguerite Duras. Tämän jälkeen Godin on kakuttanut ryhmineen useita muita tunnettuja henkilöitä, joita ovat muun muassa koreografi Maurice Bejart, ranskalainen televisioankkuri Patrick Poivre d'Arvor, ranskalainen poliitikko Nicolas Sarkozy ja elokuvaohjaaja Jean-Luc Godard. Godinin uhriksi on toistuvasti joutunut ranskalainen Bernard-Henri Lévy.


title: Noël Godin

text: Godin, joka tunnetaan myös salanimellä Georges Le Gloupier, on innostanut monia henkilöitä ympäri maapallon kakuttamaan kuuluisia henkilöitä. Godinin "kakkusisseihin" kuuluu lukuisa joukko ihmisiä. Esimerkiksi Bill Gatesin kakutukseen osallistui 32 henkilöä.


title: Noël Godin

text: Godin tunnetaan myös näyttelijänä ja kirjailijana.


title: Agaue

text: Agaue oli kreikkalaisessa mytologiassa Theban kuninkaan ja perustajan Kadmoksen ja jumalatar Harmonian tytär. Hänen puolisonsa oli Ekhion, yksi sparteista. Heidän poikansa oli Pentheus, josta myös tuli myöhemmin Theban kuningas. Agaue oli myös mainadi, Dionysoksen seuraaja.


title: Agaue

text: Euripideen näytelmässä "Bakkhantit" Theban mainadit murhaavat kuningas Pentheuksen sen jälkeen kun tämä oli kieltänyt Dionysoksen jumaluuden ja Dionysoksen palvonnan. Pentheuksen serkku Dionysos houkutteli Pentheuksen metsään, jossa mainadit repivät hänet kappaleiksi. Silvontaan osallistui myös Pentheuksen äiti Agaue.


title: Agaue

text: Tämän vuoksi Agaue karkotettiin Thebasta ja hän pakeni Illyriaan, jossa hän nai kuningas Lykotherseen. Hyginuksen mukaan Agaue kuitenkin surmasi pian miehensä luovuttaakseen kaupungin isälleen Kadmokselle.


title: Pohjalla (albumi)

text: Pohjalla on Love Records -levy-yhtiön vuonna 1978 julkaisema LP-levy (LRLP 287), jolla soittivat suomalaiset uuden aallon punk-yhtyeet 1978, Problems?, Pelle Miljoona & N.U.S., Sehr Schnell sekä Se. Nämä yhtyeet esiintyivät myös Pohjalla-kiertueella syksyllä 1978.


title: Pohjalla (albumi)

text: Albumista julkaistiin vuonna 1990 CD-uusintapainos, joka sisältää alkuperäisen sisällön lisäksi yhdeksän bonuskappaletta kokoelmalla esiintyneiden tekijöiden tuotannosta. 10.12.2008 ilmestyi uudelleenmasteroitu CD-uusintapainos, jossa ei ole edellisen CD-version bonuskappaleita, mutta mukana on Atte Blomin kirjoittama kansiteksti sekä kiertuekuvia.


title: Willingen

text: Willingen on kunta Waldeck-Frankenbergin piirikunnassa Pohjois-Hessenissä, Saksassa noin 80 kilometriä länteen Kasselista. Kunnassa asui 6 061 ihmistä vuoden 2016 lopussa.


title: Willingen

text: Willingen perustettiin Waldeck-Frankenbergin alueelle Uplandin seudulle vuonna 1974, kun Willingenin, Bömighausenin, Eimelrodin, Hemmighausenin, Neerdarin, Rattlarin, Schwalefeldin, Welleringhausenin ja Usselnin kylät yhdistettiin. Sen hallintokylä sijaitsee kahden joen: Hoppecken ja Itterin laaksojen välissä.


title: Willingen

text:
Willingenin maamerkki on suurikokoinen rautatiesilta Uplandbahnilla, ""Das Viadukt"", joka on rakennettu vuonna 1918. Kunnan pääelinkeino on matkailu. Kaupungissa yöpyi 1,3 miljoonaa matkailijaa vuonna 2003.
Willingenissä suosituin tapahtuma ovat jokavuotiset mäkihypyn maailmancupin kisat Mühlenkopfschanzella. Toinen jokavuotinen suosittu tapahtuma on maastopyöräilykilpailu Ettelsberg-vuorella, jota seurasi 35 000 katsojaa 2005. Lähellä pyöräilymaastoja on "Bike Arena Sauerland".


title: Lasse Ottesen

text: Lasse Ottesen (s. 8. huhtikuuta 1974) on entinen norjalainen mäkihyppääjä, joka oli mäkihypyn maailmancupissa mukana kausina 1990–2001.


title: Lasse Ottesen

text: Paras saavutus Ottesenin uralla oli olympiahopea Lillehammerista 1994. Maailmancupissa hän saavutti yhdeksän palkintopallipaikkaa, mutta ei pystynyt kertaakaan voittamaan kilpailua. Ottesen piti hallussaan kaksi vuotta mäkihypyn pituusennätystä 212 m, joka hypättiin Planican lentomäestä vuonna 1997. Viimeisen kerran hän hyppäsi maailmancupissa keväällä 2001.


title: Lasse Ottesen

text: Hyppyuransa jälkeen Ottesen on toiminut valmennustehtävissä. Hän on toiminut mäkivalmentajana Norjan ja Yhdysvaltain yhdistetyn maajoukkueissa sekä Yhdysvaltain mäkihypyn päävalmentajana. Vuonna 2008 hänet nimettiin Mika Kojonkosken kakkosvalmentajaksi Norjan maajoukkueeseen.


title: Lasse Ottesen

text: Lasse Ottesen on tunnettu isosta leuastaan, josta syystä kypäräremmi ei meinannut pysyä kiinni. Hän tunnetaanki monissa piireissä "Leuka-Lassena."


title: Severn (täsmennyssivu)

text: Severn voi tarkoittaa seuraavia;


title: Ensimmäinen Jaakobin ilmestys

text: Ensimmäinen Jaakobin ilmestys tai usein vain Jaakobin ilmestys on gnostilainen apokryfinen kirjoitus, joka tunnetaan sekä Nag Hammadin kirjastosta (koodeksi V, kirja 3) että Codex Tchacoksesta. Kirjoitus on muodoltaan ilmestysmuotoinen keskustelu Jaakob Vanhurskaan ja Jeesuksen välillä. Kirjoituksen loppuun on lisätty Jaakobin marttyyrikuolemaa käsittelevä katkelmallinen selonteko, joka on liitetty muuhun osaan epäsuoralla viittauksella ristiinnaulitsemiseen.


title: Ensimmäinen Jaakobin ilmestys

text: Kirjoituksen alku kuvaa Jaakobin huolta siitä, että hän tulisi ristiinnaulituksi. Loppuosa kuvaa salaisia "tunnussanoja", jotka annetaan Jaakobille, jotta hän voisi nousta korkeimpaan Taivaaseen (taivaiden lukumäärä on 72) kuoleman jälkeen, ilman että pahan demiurgin voimat voisivat pysäyttää hänen kohoamisensa.


title: Ensimmäinen Jaakobin ilmestys

text: Tutkijat katsovat joidenkin kehyskertomuksen Jaakobia koskevien yksityiskohtien heijastelevan varhaista perimätietoa. Kirjoituksen mukaan Jaakob oli varhaisen kirkon johtaja ja apostoleista vanhin. Hänen kerrotaan paenneen Pellaan, kun roomalaiset valtasivat Jerusalemin vuonna 70.


title: Ensimmäinen Jaakobin ilmestys

text: Tutkijat ovat sitä mieltä, että kirjoitukselle annetut ajoitusarviot vaativat, että se on kirjoitettu "Toisen Jaakobin ilmestyksen" jälkeen, eikä ennen, niin kuin ilmestysten nimistä voisi päätellä.


title: Punanata

text: Punanata ("Festuca rubra") on heinäkasvi, joka kuuluu natojen sukuun.


title: Punanata

text: Punanata on vihreä tai sinertävä, kapealehtinen heinä. Punanadan röyhy on punavioletti tai vihreä. Tähkylät ovat liereäselkäisiä, suuria ja pitkulaisia, 5–6-kukkaisia ja niitä kannattelevat kukinnon haarat tukevia ja lyhyitä.


title: Punanata

text: Punanataa tavataan koko Euroopassa, Venäjällä lähinnä länsiosissa sekä Pohjois-Amerikan itäosissa. Suomessa se kasvaa yleisenä koko maassa.


title: Punanata

text:
Punanata kasvaa niityillä, rannoilla, pelloilla ja tienvarsilla.
Punanataa käytetään laidunmailla sekä nurmikkosiemenseosten valtalajina.
Se voidaan leikata hyvin lyhyeksikin.


title: Severn River (Hudsoninlahti)

text: Severn River on Hudsoninlahteen laskeva joki Ontarion provinssissa Kanadassa. Alkulähteiltään Black Birch Riveriltä mitattuna joella on pituutta 982 kilometriä, ja sen valuma-alueen pinta-ala on 102 800 km², josta osa on Manitoban puolella. Joen varsinainen alkupiste on Deer Lake -järvi, josta se virtaa koilliseen Severn Lake -järveen, josta se virtaa edelleen koilliseen, laskien Hudsoninlahteen Fort Severnin kylän luona.


title: Severn River (Hudsoninlahti)

text: Kanadan alkuperäiskansojen asutuskeskukset ja reservaatit Sandy Lake, Bearskin Lake ja Fort Severn sijaitsevat joen varrella. Reservaatit muodostettiin paikkoihin, joissa turkiskaupan aikakaudella oli sijainnut kauppapaikkoja ja asutusta.


title: Severn River (Hudsoninlahti)

text: Severn Riverin sivujokia ovat McInnes, Cobham, Windigo, Makoop, Blackbear, Sachigo, Fawn ja Beaver River -joet. Sivujoista suurin on Sachigo River, jonka sivujokia ovat Wapaseese ja Beaver Stone River.


title: Surinder Sunar

text: Surinder Sunar (s. 1. huhtikuuta 1959, Dhinpur, Intia) on intialaissyntyinen englantilainen pokeriammattilainen, joka kotimaassa tuli tunnetuksi television "Late Night Poker" -ohjelman ensimmäisen ja viidennen kauden finalistina.


title: Surinder Sunar

text: Sunarin uran suurin voitto on World Poker Tourin (WPT) kolmannen kauden Grand Prix de Paris -turnauksen ykköstila. Siinä hän kukisti lopun kaksinpelissä Tony G:n ja voitti 679 860 euron ykköspalkinnon. World Series of Pokerin (WSOP) turnauksissa Sunar on menestynyt usein hyvin, jo vuonna 1990 hän oli $5,000 Pot Limit Omaha -kisassa kolmantena. Hänellä on useita finaalipöytäsijoituksia WSOP:ssa erityisesti pot limit omahassa. Sunar ei ole voittanut WSOP-ranneketta, mutta ollut kahdesti toinen (1997 $2,500 Omaha Pot Limit ja $5,000 No Limit Hold'em, hävisi Johnny Chanille). Marraskuussa 2008 Sunar voitti Master Classics of Pokerin 1 000 euron pot limit omaha -turnauksen Amsterdamissa ja ansaitsi 105 400 euroa.


title: Surinder Sunar

text: Tammikuussa 2009 Sunarin pokeriuran turnauspalkkiot ylittivät 3,8 miljoonaa dollaria.


title: Egillin, Kalju-Grimrinpojan saaga

text: Egillin, Kalju-Grímrin pojan, saaga on islantilainen saaga, jonka kirjoittajana pidetään Snorri Sturlusonia. Saagan tapahtumat sijoittuvat viikinkiajalle noin vuosina 850-1000. Saaga kertoo Egill Skallagrímssonin suvun vaiheista keskittyen kuitenkin Egillin itsensä elämäntarinan ympärille. Egill oli islantilainen talonpoika, viikinki ja skaldirunoilija, jota pidetään todellisena historiallisena hahmona.


title: Egillin, Kalju-Grimrinpojan saaga

text: Saagassa mainitaan myös suomalaiseksi oletettu kveenien kuningas Faravid.


title: Egillin, Kalju-Grimrinpojan saaga

text: Saagasta on ilmestynyt Antti Tuurin laatima suomennos vuonna 1994.


title: Toinen Jaakobin ilmestys

text: Toinen Jaakobin ilmestys on gnostilainen apokryfinen kirjoitus, joka tunnetaan Nag Hammadin kirjastosta (koodeksi V, kirja 4). Se on kirjoitettu oletettavasti toisella vuosisadalla. Vaikka kirjoitus onkin gnostilainen, se sisältää monia juutalais-kristillisiä teemoja.


title: Toinen Jaakobin ilmestys

text: Tutkijat ovat sitä mieltä, että se on kirjoitettu "Ensimmäistä Jaakobin ilmestystä" ennen, eikä jälkeen, niin kuin ilmestysten nimistä voisi päätellä.


title: Toinen Jaakobin ilmestys

text: Kirjoituksessa on monia eroavuuksia kanonisiin kirjoituksiin verrattuna. Se muun muassa esittää, että Jaakobin isä oli Theudas, eikä Joosef, jota pitää Jaakobin biologisena isänä mm. toiselta vuosisadalta peräisin oleva "Jaakobin protoevankeliumi". Theudaan vaimoksi nimetään Maria, mutta ei ole tietoa siitä, onko tämä sama Maria joka oli Jeesuksen äiti, eikä siitä, onko tämän Maria Jaakobin biologinen äiti. Kirjoitus esittää suoraan, etteivät Jaakob ja Jeesus olleet biologisia veljiä.


title: Toinen Jaakobin ilmestys

text: Kirjoituksen mukaan Jeesus suuteli Jaakobia suulle samalla tavalla kuin eräät toiset gnostilaiset kirjoitukset (mm. "Filippuksen evankeliumi") esittävät hänen suudelleen Magdalan Mariaa. Kirjoitus päättyy Jaakobin kuolemaan kivittämällä.